Sena Jehova Ulakonzya Kulekela Munakristo Kubula Cakulya? | Yakwiiya\nNgazi Yamulindizi—Yakwiiya | September 2014\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mazatec (Huautla) Mixe (North Central) Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wayuunaiki Wolaita Xhosa Yoruba Zande Zulu\nSena majwi aa Davida aajanika mu Intembauzyo 37:25 alimwi amajwi aa Jesu aajanika mulugwalo lwa Matayo 6:33 apandulula kuti Jehova takonzyi kulekela Munakristo kubula cakulya cikkwene?\nDavida wakalemba kuti taakwe ‘naakabona uululeme uusiidwe, nanka lunyungu lwakwe lukumbila insima.’ Kwiinda mumajwi aayo wakalemba zintu zijatikizya babelesi ba Leza banji kweelana anzyaakalibonena. Wakalizyi kabotu-kabotu kuti Leza ulabalanganya babelesi bakwe lyoonse. (Int. 37:25) Nokuba boobo, majwi aa Davida taapandululi kuti kunyina mukombi iwakabulide zintu ziyandika naa kuti kunyina uuyakubula.\nKuli ziindi Davida lwakwe mwini naakalijana mubukkale bukatazya kapati. Ciindi cimwi cakali ciindi naakali kutija Saulo. Davida tanaakajisi zyakulya zinji, alimwi wakalomba zinkwa zyakuti alye walo alimwi abaalumi mbaakali limwi. (1 Sam. 21:1-6) Aboobo, mubukkale oobo, Davida wakali ‘kukumbila insima.’ Nokuba boobo, mubukkale oobo bukatazya, wakalizyi kuti Jehova taakwe naakamulekelezya pe. Pele masimpe ngakuti, taakwe mpotubala alo Davida mpaakali kulombelela kutegwa ajane cakulya ncaakali kuyandika.\nMulugwalo lwa Matayo 6:33, tujana cisyomezyo ca Jesu cakuti Leza uyakubapa nzyobayandika babelesi bakwe basyomeka ibasaanguna kubikka ziyandika zya Bwami mubusena bwakusaanguna mubuumi bwabo. Jesu wakaamba kuti: “Aboobo amuzumanane kusaanguna kuyandaula Bwami abululami bwakwe, eelyo zyintu zimbi zyoonse eezyi [kubikkilizya acakulya, zyakunywa, alimwi azyakusama] ziyooyungizyigwa kulindinywe.” Nokuba boobo, Jesu alimwi wakatondezya kuti akaambo kakupenzyegwa, banyina balakonzya kubula cakulya. (Mt. 25:35, 37, 40) Eeci cakamucitikila mwaapostolo Paulo. Ziindi zimwi wakali kufwa nzala anyota.—2 Ko. 11:27.\nJehova utwaambila kuti tuyakupenzyegwa munzila zisiyene-siyene. Ulakonzya kulekela kuti tubule cakulya ciindi notutondezya kuti Daibolosi mubeji. (Job. 2:3-5) Mucikozyanyo, Banakristoma bamwi, mbuli baabo ibakali muzilabba zyakupenzyezya ciindi cabulelo bwa Nazi, bakalijana mubukkale bukatazya kapati akaambo kakupenzyegwa. Kubaima zyakulya zyeelede Bakamboni yakali nenzila imwi mbyaabi iyakali kubelesyegwa kapati kutegwa banyonganye lusyomo lwabo. Bakamboni basyomeka bakazumanana kumvwida Jehova; kunyina naakabalekelezya pe. Wakalekela kuti basunkwe munzila eeyi mbubwenya mbwalekela kuti Banakristo boonse basunkwe munzila zisiyene-siyene. Nokuba boobo, tacidoonekwi pe kuti Jehova ulabagwasya aabo ibapenga akaambo kazina lyakwe. (1 Ko. 10:13) Tweelede kuyeeya majwi aajanika mulugwalo lwa Bafilipi 1:29, aakuti: “Nywebo mwapegwa coolwe akaambo ka Kilisito, ikutali buyo kuti mumusyome pe, pele alimwi akuti mupenge akaambo kanguwe.”\nJehova usyomezya kuti uyakubagwasya babelesi bakwe. Mucikozyanyo lugwalo lwa Isaya 54:17 lwaamba kuti: “Taakwe cilwisyo niciba comwe cibumbwa kukulwisya nduwe cikonzya kujana coolwe.” Cisyomezyo eeci alimwi azisyomezyo zimbi zisinizya kuti bantu ba Leza mbuli mbunga banakukwabilidwe. Pele Munakristo umwi aumwi kumugama, ulakonzya kusunkwa, ambweni akujaigwa buya.\nMibuzyo Yabasikubala—September 2014\nSena Mulasolekesya Kusika Azyeelelo ‘Zyamulimo Mubotu’?\nSena Mulisinizyide Kuti Muli Mukasimpe? Alimwi Nkaambo Nzi Ncomusinizyide Boobo?\nAmubelekele Leza Cakusyomeka Nokuba Kuti Kuli “Mapenzi Manji”\nNobazyali—Amubeembele Bana Banu\nLufwu, Sinkondo Wamamanino, Wanyonyoonwa\nAmubayeeye Aabo Ibabeleka Mulimo Waciindi Coonse\nMabala Amusale naa muyanda kukkopa zyakamwaigwa izyakalekkoodwa NGAZI YAMULINDIZI—YAKWIIYA September 2014\nNGAZI YAMULINDIZI—YAKWIIYA September 2014


1 Bakorinto 14 | Bbaibbele lili a Intaneti | Bbaibbele lya Busanduluzi Bwanyika Mpya\n1 Bakorinto 14:1-40\nZipego zyakusinsima akwaambaula mumilaka (1-25)\nKucita miswaangano ya Bunakristo munzila iili kabotu (26-40)\nLubazu ndobajisi bamakaintu mumbungano (34, 35)\n14 Amusoleke canguzu kuba aluyando, kumwi amuyandaule zipego zyamuuya cabusungu, pele ikwaambisya kutegwa musinsime.+ 2 Nkaambo ooyo waambaula mumwaambo uutazyibidwe taambili bantu pe, pele waambila Leza, nkaambo kunyina naba omwe uumvwa,+ pele muuya umupa kwaamba maseseke aa Leza.+ 3 Pele ooyo uusinsima, ibantu ulabayaka, ulabayumya-yumya alimwi ulabatontozya kwiinda mumakani ngaamba. 4 Ooyo waambaula mumwaambo uutazyibidwe ulaliyaka lwakwe mwini, pele ooyo uusinsima uyaka mbungano. 5 Lino inga ndayanda kuti nyoonse kamwaambaula mumyaambo,+ pele ncondiyandisya ncakuti kamusinsima.+ Masimpe, ooyo uusinsima ulayandika kapati kwiinda yooyo waambaula mumyaambo, ccita kuti kasandulula ikutegwa mbungano iyakwe. 6 Pele aciindi ecino, nobakwesu, ikuti ndaboola kulindinywe kandaambaula mumyaambo, ino ciyoomugwasya nzi ndatamuyubunwida cintu cimwi,+ naa kumupa luzyibo+ lumwi, naa businsimi bumwi naa njiisyo imwi? 7 Ncimwi buyo azintu zitaponi eezyo zilila, ube muntolilo naa kantimbwa. Ccita kuti kulila kwanzizyo kakwiindana, ino ciimbwa amuntolilo naa akantimbwa inga cazyibwa buti? 8 Nkaambo ikuti naa kulila kwamweembo kakutazyibidwe ncokwaamba, nguni uunga ulalibambila nkondo? 9 Mbubonya buyo andinywe, ikuti nomwaambaula amulaka wanu kamwaamba zintu zikatazya kumvwa, ino muntu umwi inga wacizyiba buti icaambwa? Mubwini, munakwaambila buyo muwo. 10 Inga kakuli myaambo minji yaambaulwa munyika, pele kunyina mwaambo uunyina ncowaamba pe. 11 Nkaambo ikuti kanditacimvwi caambwa mumwaambo ooyo, ndinooli mweenzu kuli yooyo waambaula, alimwi ooyo waambaula unooli mweenzu kulindime. 12 Aboobo andinywe, mbwaanga mulaziyandisya zipego zyamuuya, amusoleke kuba azipego zinji izikonzya kuyaka mbungano.+ 13 Aboobo ooyo waambaula mwaambo uutazyibidwe apaile kutegwa acikonzye kuusandulula.+ 14 Nkaambo ikuti kandipaila mumwaambo uutazyibidwe, ncipego cangu camuuya icipaila, pele mizeezo yangu tiigwasyi pe. 15 Ino ncinzi ncondeelede kucita lino? Ndilapaila acipego camuuya, pele ndilapaila mumoyo wangu amwalo. Ndilaimba ntembauzyo acipego camuuya, pele ndilaimba ntembauzyo mumoyo wangu amwalo. 16 Kwataba boobo, ikuti koimba ntembauzyo acipego camuuya, ino muntu buyo uuli akati kanu ulaamba buti kuti “Ameni” kumajwi aakulumba kwako, mbwaanga tazizyi pe nzyoamba? 17 Masimpe, yebo ulalumba munzila iili kabotu, pele ooyo muntu umbi tayakwi pe. 18 Ndilamulumba Leza kuti ndaambaula myaambo iitazyibidwe minji kwiinda nyoonse. 19 Pele mumbungano inga ndayandisya kwaamba majwi aali musanu aamvwika, kutegwa ndiyiisye bamwi, kwiinda kuti ndaambe majwi aali 10,000 mumwaambo uutazyibidwe.+ 20 Bakwesu, mutabi bana basyoonto mukumvwisya zintu,+ pele amube bana basyoonto caboola kucibi;+ nokuba boobo amube bantu bapati mukumvwisya zintu.+ 21 Mu Mulawo kulembedwe kuti: “‘Ndiyakwaambaula abantu aaba mumyaambo yabazwamasi alimwi amilomo yabeenzu, pele noliba leelyo tabakandiswiilili pe,’ mbwaamba Jehova.”*+ 22 Aboobo myaambo taili citondezyo cabasyomi pe, pele ncabaabo batasyomi,+ abwalo businsimi tabuli bwabaabo batasyomi pe, pele mbwabasyomi. 23 Lino, ikuti mbungano yoonse yabungana abusena bomwe alimwi boonse batalika kwaambaula mumyaambo, kwamana kwanjila bantu buyo naa bantu batasyomi, sena tabakaambi kuti mwasondoka? 24 Pele ikuti nyoonse kamusinsima eelyo muntu uutasyomi naa muntu buyo wanjila, uyoosinswa akulingulwa ambabo boonse. 25 Mpoonya izisisidwe mumoyo wakwe zilayubununwa, cakuti ulavwundama ansi akukomba Leza, kumwi kaamba kuti: “Ncobeni Leza mpali akati kanu.”+ 26 Aboobo, ino ncinzi ceelede kucitwa nobakwesu? Nomuswaangana antoomwe, umwi inga ujisi ntembauzyo, umwi njiisyo, umwi ciyubunuzyo, umbi cipego cakukanana mwaambo uutazyibidwe aumbi cipego cakusandulula.+ Zintu zyoonse azicitilwe kuyakana. 27 Alimwi ikuti kakuli umwi waambaula mumwaambo uutazyibidwe, akube buyo bobilo naa bataindi ali botatwe, alimwi abapane ziindi, mpoonya umwi weelede kusandulula.+ 28 Pele ikuti kakunyina sikusandulula, uleelede kuumuna mumbungano akwaambauda mumoyo wakwe alimwi akuli Leza. 29 Akwaambaule basinsimi bobilo naa botatwe,+ mpoonya bamwi abazyibe akupandulula caambwa. 30 Pele ikuti umwi uukkede ooko wayubunwidwa makani amwi, wakusaanguna weelede kuumuna. 31 Nkaambo nyoonse mulakonzya kusinsima omwe-omwe, ikutegwa boonse baiye alimwi bayumizyigwe.+ 32 Alimwi izipego zyamuuya zyabasinsimi zyeelede kweendelezyegwa abasinsimi. 33 Nkaambo Leza tali Leza wamanyongwe pe, pele ngwaluumuno.+ Mbubonya mbocibede mumbungano zyoonse zyabasalali, 34 bamakaintu kabaumuna mumbungano, nkaambo tabazumizyidwe pe kwaambaula.+ Pele abalibombye+ mbubonya mbowaamba awalo Mulawo. 35 Ikuti naa kuli ncobayanda kwiiya, ababuzye balumi babo kuŋanda, nkaambo cuusya nsoni kumukaintu kwaambaula mumbungano. 36 Sena jwi lya Leza lyakazwida kulindinywe, naa sena lyakayiila buyo kulindinywe? 37 Ikuti naa umwi kayeeya kuti musinsimi naa kuti ujisi cipego camuuya, weelede kuzumina kuti zintu eezyi nzyondamulembela milawo ya Mwami. 38 Pele ikuti muntu umwi kataatambuli makani aaya, awalo takatambulwi pe.* 39 Aboobo bakwesu, cabusungu amuzumanane kuyandaula cipego cakusinsima,+ pele mutakukasyi pe ikwaambaula mumyaambo.+ 40 Pele zintu zyoonse azicitwe kabotu-kabotu alimwi kweelana abubambe.*+\n^ Naa ambweni, “ikuti muntu umwi kataamvwisyi makani aaya, ulazumanana kutaamvwisya.”\n^ Naa “kweelana amaccililanwa.”\n1 Bakorinto 14


Mwana wa Sara Ncobeni | Ba Titi Koetin\nBa Titi Koetin\nBUUMI BWABO MUBUFWAAFWI Mucizyi iwakabelesya bupampu kugwasya balumi bakwe ibakali kumukazya kuti batambule kasimpe.—Kweelana ambwaakaluula mwanaabo musankwa, Mario Koetin.\nBAMAAMA bakali bantu balaamoyo mubotu, baseka-seka abantu alimwi bakali kuliyanda kapati Bbaibbele. Nobakayaanya ba Gertrud Ott, bamisyinali mu Manado, North Sulawesi, bakazumina kwiiya Bbaibbele cakutasowa ciindi alimwi bakakatambula kasimpe. Pele bataata, ba Erwin, babelesi bakubbanki ibalemekwa alimwi kumbele ibakaba basicuuno bambunga yamakwebo ya Jakarta Stock Exchange, bakali kubakazya kapati bamaama akaambo kalusyomo lwabo lupya.\nBuzuba bumwi bataata bakaambila bamaama kuti basale cintu comwe.\nBakaamba cabukali kuti: “Kosala—cikombelo cako naa mulumaako!”\nBamaama bakatungumana kuyeeya. Mpoonya bakaingula mubuteteete kuti, “Ndiyanda boonse zyobilo—mulumaangu alimwi a Jehova.”\nBataata bakabula cakwaamba, alimwi bukali bwabo mpobwakamanina mpoonya aawo.\nMukuya kwaciindi, bataata bakatalika kubazumizya bamaama kucita nzyobakali kuyanda, nkaambo bakali kubayanda kapati alimwi bakali kuzikkomanina zintu zyamaano nzyobakali kwaamba akucita.\nNokuba boobo, bamaama bakali kuyanda kuti balumi babo babasangane mubukombi bwakasimpe. Nobakamana kwaapailila camoyo woonse makani aaya, bakaibaluka kuti bataata bakali kuyanda kapati kwiiya myaambo. Aboobo bakatalika kutubikka antangalala tugwalo tulembedwe majwi aamu Bbaibbele aamu Chingisi muŋanda. Bakaambila bataata kuti: “Ndisola kwiiya Chingisi.” Akaambo kakuti bakalizyi kuti bataata bakali kwaamvwa kabotu makani aakubuleya, bakabalomba kuti kababagwasya kwiinduluka makani ngobakajisi mu Cikolo Camulimo Weendelezyegwa a Leza. Bakazumina. Mbwaanga bataata bakali kuyanda kapati kusamausya beenzu, bamaama bakabalomba kuti mulangizi wabbazu akasikile kuŋanda yesu. Bakaamba kuti cili buyo kabotu. Alimwi akaambo kakuti bakalizyi kuti bataata bakali kuuyanda kapati mukwasyi wabo, mubuteteete bamaama bakapa muzeezo wakuti bataata kabatusangana kumiswaangano yacooko. Oobo mbobakali kucita.\nBamaama bakali kukkazika moyo alimwi bakali bapampu cakunga, mukuya kwaciindi moyo wabataata wakabomba. Kumbele, mukwasyi wesu nowakali kukkala ku England, bataata bakali kujanika kumiswaangano alimwi bakaba balongwe baba John Barr, aabo kumbele ibakaba bamu Kabunga Keendelezya ka Bakamboni ba Jehova. Mumwaka ngoonya ooyo, bataata bakabbapatizyigwa, calo icakabakkomanisya kapati bamaama. Mumyaka yakatobela, bataata bakaindila buya kubayanda bamaama.\nBube bwabamaama bwakulilemeka kabotu, kulemeka bamwi alimwi akubikkila maano kapati kuzintu zyakumuuya bwakapa kuti bayandwe kapati abantu boonse ibakabazyi\nBeenzuma bamwi bakozyanisya bamaama kuli Lidiya, mukaintu Munakristo wamumwaanda wamyaka wakusaanguna iwakajisi muuya mubotu kapati wakusamausya beenzu. (Mil. 16:14, 15) Pele mebo bunji bwaziindi bamaama inga ndibayeeya kuba mbuli Sara, ooyo calukkomano iwakali kulibombya kumulumaakwe Abrahamu. (1 Pet. 3:4-6) Bamaama bakali bakaintu balilemeka kabotu, bajisi bulemu ibabikkila maano kapati kuzintu zyakumuuya alimwi ibakali kuyandwa kapati abantu boonse ibakabazyi. Cikozyanyo cabo cibotu ncicakabagwasya bataata kuti batambule kasimpe. Kulindime bamaama bakali mwana wa Sara ncobeni.\nSena Bakamboni ba Jehova Bapa Kuti Mikwasyi Yaandaane naa Balaiyumya?\nZimwi ziindi Bakamboni ba Jehova balatamikizyigwa kuti baandaanya mikwasyi. Pele sena Bakamboni ba Jehova mbebaleta mazwanga?


Ino kutyompwa ninzi? | Ncolyaamba Bbaibbele\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nIno kutyompwa ninzi?\n“Ndoongomene, ndalemenwa loko, buzuba boonse nja bulila.”—Intembauzyo 38:6.\nBantu boonse balatyompwa ciindi aciindi, pele kuti kutyompwa kwazumanana kulakonzya kupa muntu kulimvwa kukatala mumubili naa mumizeezo. Masimpe kuti tabali basyaazibwene boonse bazyi ncokwaamba kuusa buyo alimwi akutyompwa kwini. Aboobo, cileelela kwaamba kuti bamwi bantu balatyompwa kapati cakuti zimwi ziindi inga balimvwa kubula mpindu alimwi balalipa mulandu.\nIbbaibbele lilaamba bamaalumi abamakaintu banji ibakatyompedwe mumizeezo. Mucikozyanyo, Hana ‘wakaciswa moyo’ icipandulula “kutyokamoyo” alimwi “akutyompwa kapati.” (1 Samuele 1:10) Aciindi cimwi musinsimi Eliya wakausa kapati cakuti wakapaila kuli Leza kuti afwe!—1 Bami 19:4.\nBanakristo bamumwaanda wamyaka wakusaanguna bakalaililwa ‘kuumbulizya aabo ibatyompedwe mumoyo.’ (1 Batesalonika 5:14) Kweelana abuvwuntauzi bumwi, mabala aakuti “ibatyompedwe mumoyo” alakonzya kwaamba baabo “ibatyompwa kwaciindi cisyoonto buyo akaambo kamakataazyo aamubuumi.” Cilasalala kuti nobaba bamaalumi alimwi abamakaintu bakaindi zimwi ziindi bakali kutyompwa.\nSena kutyompwa mbukkale bwakuliyandila buya?\n“Zilenge zyoonse zilatongela lyoonse akuba amacise caantoomwe.”—Baloma 8:22.\nIbbaibbele liyiisya kuti kuciswa ncikono kuzwa kubanabukwetene bakusaanguna basikuzanga. Mucikozyanyo, lugwalo lwa Intembauzyo 51:5 lwaamba kuti: ‘Ndakazyalwa mumilandu, amuzibi bama mobakandimita.’ Mpoonya lugwalo lwaba Baloma 5:12 lwaamba kuti: “Mbubonya cibi mbocakanjila munyika kwiinda mumuntu omwe [muntu wakusaanguna, Adamu] alufwu kwiinda mucibi, eelyo lufwu lwakasikila bantu boonse nkaambo boonse bakabisya.” Akaambo kakuti twakakona kutalondoka kuzwa kuli Adamu, toonse tulakonzya kuciswa mumizeezo alimwi akumubili. Akaambo kaceeci, Ibbaibbele lyaamba kuti: “Zilenge zyoonse zilatongela lyoonse akuba amacise caantoomwe.” (Baloma 8:22) Nokuba boobo, Ibbaibbele alimwi lilapa bulangizi butakonzyi kupegwa amusilisi uuli woonse—cisyomezyo ca Leza canyika mpya yaluumuno mwalo malwazi oonse alimwi akunyongana, kubikkilizya akutyompwa noziyoomana.—Ciyubunuzyo 21:4.\nMbuti mbomukonzya kuliyumya kuti mwatyompwa?\n“Jehova uli afwaafwi kubawizukide mumoyo, ulafutula batete myuuya.” —Intembauzyo 34:18.\nTalili lyoonse nomukonzya kweendelezya bukkale bwanu, alimwi zimwi ziindi zyintu zibyaabi zilakonzya kumucitikila. (Mukambausi 9:11, 12) Nokuba boobo, kuli zyintu zimwi nzyomukonzya kucita kutegwa mutalekeli kutyompwa kweendelezya buumi bwanu.\nIbbaibbele lyaamba kuti aabo baciswa bayandika musilisi. (Luka 5:31) Aboobo kuti kamujisi penzi lyakabuko, tacilubide pe kuyandaula busilisi. Ibbaibbele alimwi lilakulwaizya mbouyandika mupailo. Mucikozyanyo, lugwalo lwa Intembauzyo 55:22 lwaamba kuti: “Bikka makani aako oonse mumaanza aa-Jehova, lino ulakutabilila. Lyoonse takooyoozuminina baluleme kuwida mumapenzi.” Mupailo taili buyo nzila yakuti mulimvwe kabotu pe, pele nkwaambaula a Jehova Leza, walo “uli afwaafwi kubawizukide mumoyo.”—Intembauzyo 34:18.\nMulakonzya kugwasyigwa kwiinda mukwaamba mbomulimvwa kumulongwe wanu. (Tusimpi 17:17) Daniela, Kamboni wa Jehova wakaamba kuti, “Musyomima wakandikombelezya kwaamba mbondilimvwa kujatikizya kutyompwa kwangu. Nokuba kuti tiindakali kwaamba mbondilimvwa kwamyaka minji, ndakabona kuti eeci ncindakali kuyandika kucita. Ndakagambwa mbondakaanguluka nindakamana kwaamba mbondilimvwa.”\nNkaambo Nzi Bakubusi Ncobajisi Penzi Lyakutyompwa? Ino Inga Bagwasyigwa Buti?


Takunabede Muntu Waambaula Bobuya | Buumi bwa Jesu\n“Takunabede Muntu Waambaula Bobuya”\nBAKAPASO BATUMWA KUTI BAKAJATE JESU\nNIKODEMO WAAMBA KWIIMININA JESU\nJesu ucili ku Jerusalemu ku Pobwe lya Zivwuka. Ulikkomene kuti ‘bantu banji munkamu bamusyoma.’ Pele eeci tiicabakonda pe basololi babukombi. Batuma bakapaso, ibabeleka kabali bamapulisa bacikombelo, kuti bakamujate. (Johane 7:31, 32) Nokuba boobo, Jesu tanaayuba pe.\nMuciindi cakuyuba, Jesu wazumanana kuyiisya abuleya mu Jerusalemu, ulaamba: “Ndinoocili andinywe kwaciindi cisyoonto kanditanaunka kuli yooyo wakandituma. Muyoondiyandaula, pele tamukandijani pe, alimwi ooko nkonduunka tamukonzyi kusika.” (Johane 7:33, 34) Ba Juda tiibacimvwisya pe eeci, aboobo batalika kubuzyanya mulicabo kuti: “Ino muntu ooyu ukanza kuunka kuli ooko nkotutakamujani? Sena ukanza kuunka kuba Juda bamwaikide ibakkede akati kaba Giriki akuyooyiisya ba Giriki aabo? Ino upandulula nzi naamba kuti, ‘Muyoondiyandaula pele tamukandijani pe, alimwi ooko nkonduunka tamukonzyi kusika’?” (Johane 7:35, 36) Pele Jesu waamba lufwu lwakwe akubusyigwa kubuumi bwakujulu, kwalo nkobatakonzyi kutobela basinkondonyina.\nBuzuba bwaciloba bwapobwe bwasika. Mafwumofwumo lyoonse ciindi capobwe, mupaizi walikutila maanzi ngaali kuteka mu Cizyiba ca Siloamu, cakunga alikukunka kusika ansi aacipaililo cakutempele. Ambweni kayeezya bantu kujatikizya cilengwa eeci, Jesu waamba kuti: “Ikuti naa kuli muntu uufwide nyota, kaboola kulindime anywe. Kufwumbwa ooyo uundisyoma mbubonya mbwaamba magwalo: ‘Mukati mulinguwe muyoozwa tulonga tukunka maanzi aapa buumi.’”—Johane 7:37, 38.\nAawa Jesu waamba ciyoocitika basikwiiya bakwe baakunanikwa amuuya uusalala akwiitwa kuti babe abuumi bwakujulu. Kunanikwa ooku kuyoocitika lwaakwiinda lufwu lwa Jesu. Kuzwa mubuzuba bwa Pentekoste mwaka uuboola, tulonga twamaanzi aabuumi tuyootalika kukunka eelyo basikwiiya bananikidwe amuuya baakutalika kwaambila bamwi kasimpe.\nAkaambo kakubona mbwayiisya Jesu, bamwi batalika kwaamba kuti: “Ooyu masimpe ngo Musinsimi,” cakutadooneka baamba musinsimi iwakasinsimwa imupati kwiinda Musa. Bamwi baamba kuti: “Ooyu ngo Kristo.” Pele bambi bakazya balaamba: “Sena Kristo inga wazwa mu Galilaya? Sena lugwalo talwaambi kuti Kristo uyoozwa mulunyungu lwa Davida, alimwi aku Betelehemu imunzi nkwaakali kukkala Davida?”—Johane 7:40-42.\nAboobo nkamu yaandaana. Nokuba kuti bamwi bayanda kuti Jesu aangwe, kunyina wasola kumujata. Bakapaso nobajoka kubasololi babukombi kabatamujisi Jesu, basilutwe babapaizi aba Farisi bababuzya kuti: “Nkaambo nzi ncomwatamujata akumuleta?” Bakapaso baingula kuti: “Takunabede muntu waambaula bobuya.” Mpoonya kabanyemede basololi babukombi batalika kubafwubaazya akubasampaula balaamba: “Sena anywebo mweenwa? Sena kuli muleli naa mu Farisi naba omwe wamusyoma? Pele nkamu yabantu eeyi iitazyi Mulawo mbantu basinganizyidwe.”—Johane 7:45-49.\nAbone boobu Nikodemo, imu Farisi alimwi umwi wamu Nkuta Mpati Yaba Juda, walisungula kwaamba kwiiminina Jesu. Myaka yobilo acisela yainda, Nikodemo wakaboola kuli Jesu masiku akutondezya lusyomo lwakwe mulinguwe. Lino Nikodemo waamba kuti: “Sena Mulawo wesu ubeteka muntu kakunyina kusaanguna kumuswiilila akuzyiba ncaacita?” Ino baingula buti kutegwa bakazye kaambo aaka? Baamba kuti: “Sena ayebo uzwa mu Galilaya? Kovwuntauzya eelyo ulajana kuti kunyina musinsimi weelede kuzwa mu Galilaya.”—Johane 7:51, 52.\nMagwalo taambi cacigaminina kuti musinsimi wakali kuyakuzwa mu Galilaya. Nokuba boobo, Jwi lya Leza lyakaamba kuti nkumunya ooko Kristo nkwayakuzwa; lyakasinsima kuti “mumuni mupati” uyakulibonya mu “Galilaya wabamasi.” (Isaya 9:1, 2; Matayo 4:13-17) Kuyungizya waawo, mbubonya mbokwakasinsimwa Jesu wakazyalilwa mu Betelehemu, alimwi mwana wa Davida. Nokuba kuti ba Farisi inga kabaazyi makani aaya, kuboneka kuti mbambabo bamwaya makani aakubeja manji aayo aapa bantu kumuyeeyela bumbi Jesu.\nMbuti Jesu mbwaayeezya bantu cintu cimwi cicitika lyoonse mafwumofwumo ciindi capobwe?\nNkaambo nzi bakapaso ncobaalilwa kumujata Jesu, alimwi ino basololi babukombi bacita buti?\nNcinzi citondezya kuti Kristo wakali kuyoozwa mu Galilaya?


Matalikilo 39 IBBAIB63 - Lino Josefa wakatolwa - Bible Search\nMatalikilo 38 Matalikilo 40\nJosefa mbwaakabeleka kuli-Potifara\n1-Lino Josefa wakatolwa ku-Egepita, nkabela Potifara, umwi wabasilutwe ba-Farao, sikulanga wabasikutabilila, muntu mu-Egepita, wakamuula kuzwa kumaanza aaba-Ismayeli ibakamuletede nkuko. 2-Lino Jehova wakali a-Josefa, aboobo wakajana coolwe muŋanda yasimalelo wakwe mu-Egepita. 3-Nkabela simalelo wakwe wakabona kuti Jehova uli awe, alimwi zyoonse nzyaakali kucita Jehova wakazikondezya mujanza lyakwe. 4-Elyo Josefa wakafwidwa buuya mumeso aakwe. Wakamumanina milimo, wakamubika kuti abe mupati waŋanda yakwe, azyoonse zintu nzyaakajisi wakazyaaba mumaanza aakwe. 5-Lino kuzwa kuciindi eco naakamubika kuti abe silutwe waŋanda yakwe, awazintu zyoonse nzyaakajisi, Jehova wakalongezya iŋanda yamu-Egepita nkaambo ka-Josefa, Lulongezyo lwaJehova lwakalikede ambono zyakwe zyoonse, neziba zyamuŋanda neziba zyamumuunda. 6-Nkabela zyoonse biyo nzyakajisi wakazisia mumaanza aa-Josefa. Walo mwini takwakaziba cintu neciba comwe ncaakali aco cita insima njaakali kulya.\nJosefa mbwaakabikwa muntotongo\nLino Josefa kali aciwa cibotu, keebeka loko. 7-Nkabela kusule lyayaaya, mukasimalelo wakwe wakavundula meso aakwe kuli-Josefa, wati, Atweende ayebo. 8Pele wakakaka. Wakaambila mukasimalelo wakwe kuti, Bona! Simalelaangu talikataazyi kucintu neciba comwe muŋanda; zyoonse buyo nzyaajisi wazyaaba mumaanza aangu. 9-Taakwe mupati kwiinda ndime muŋanda ino. Tana kundikasizye cintu neciba comwe, cita nduwe luzutu nkaambo uli banakwe. Nkacite buti bubi bupati buli boobu akubisizya Leza? 10Nkabela mazuba oonse, nekuba kuti wakacili kwaambila Josefa, taakwe naakazumina abuniini koona awe nanka kuba awe. 11Pele buzuba bumwi naakanjila muŋanda kukubeleka milimo yakwe, katakwe naba omwe wabasiŋanda bamwi omo muŋanda, 12-nkabela wakajata cikobela cakwe, wati, Atulale ayebo. Mpawo wakasia cikobela cakwe mujanza lyakwe, wacija, waya anze. 13Abone buyo kuti wasia cikobela cakwe mujanza lyakwe, wacija, waya anze, 14wakaita basiŋanda bakwe, wabaambila kuti, Amubone! Watuletela mu-Hebrayo kuti atusampaule. Weza kulindime kuti alale ambebo, elyo ndalila ajwi ipati. 15Amvwe kuti ndongololesya akulila, wasia cikobela cakwe kulindime, wacija, waya anze. 16Mpawo wakabamba cikobela cakwe kulinguwe mane simalelo wakwe asike kuŋanda. 17-Asike, wakamwaambila alakwe mbubonya. Wakati, Mulanda muHebrayo nguwakatuletela weza kulindime kuzoondisabwida. 18Pele nendoongololesya akulila wasia cikobela cakwe kulindime, wacija, waya anze.\n19-Lino simalelo wakwe naakamvwa majwi aamukaakwe ngaakamwaambila aakuti, Mbuboobo mulanda wako mbwandicitila, bukali bwakwe bwakabuka. 20-Mpawo simalelo wa-Josefa wakamujata, wamubika muntolongo, baange bamwami mobakaangidwe, nkabela wakakala mumonya muntolongo. 21-Pele Jehova kali a-Josefa, wamufwida luzyalo, wamupa buuya mumeso aamulangi wantolongo. 22-Nkabela mulangi wantolongo wakabika baange boonse buyo bamuntolongo mumaanza aa-Josefa, aboobo kufumbwa cintu cakacitwa oko, ngonguwe wakali kucicita. 23-Mulangi wantolongo takakali kulikataazya kucita neciba comwe icakali mumaanza aakwe, nkaambo Jehova wakali awe, azintu zyoonse nzyaakacita, Jehova wakazibotezya.


Ikkalenda lya Mulengi Print\nIkkalenda lya Mulengi\nKoibaluka buzuba bwa Nsabata, kuti ubusetekanye. Mazuba aali cisambomwe weelede kubeleka, akucita milimo yako yoonse: Pele Buzuba bwa Ciloba ni Nsabata... (Kulonga 20:8)\nKubantu bayanda kutobela milawo ya Bbaibbele mubuzyo ngwakuti,“Mbubuli buzuba butaanzi?” Kufumbwa buzuba mpootalikila kubala bulasikila kubala aciloba pele ino mpali aatalikilwa kubala? Mbuti mbonga wazyiba Buzuba bwa Ciloba bwamasimpe? Mulengi walo wakabamba mvwiki ngweenya nguwaabamba mwezi oomo mwaakaibikka mvwiki eeyo.\nIkkalenda lyaku Malengelo litalikila a Buzuba bwa Mwezi Mupya, butobelwa a mvwiki zyone zikkwene. Imwi aimwi mvwiki ijisi mazuba aakubeleka aali cisambomwe aBuzuba bwa Nsabata bwa kulyookezya.\nKumatalikilo, Mulengi wakabamba zuba lyalo mubweende bwalyo antoomwe amwezi kalipima ciindi.\n“Akube mimuni mumulengalenga wajulu kuti yaandaanye buzuba kuzwa kubusiku; alimwi ayibe zitondezyo, zyambungano [zyabupaizi], ya mazuba, amyaka:...Mimuni yobile [yakabikkwa]... Mumulengalenga wajulu... kuti yeendelezye buzuba abusiku.” (Matalikilo 1:14, 16-18)\nCiindi cikonzya biyo kupimwa kwiinda mubweende bwazintu. Kweenda kwazuba nkokupima buzuba. Mumazuba aali myaanda yotatwe, izuba anyika zilapiluka mpuzyaatalikila kweenda. Ooyu ngo Mwezi omwe wa Bweende bwa Zuba. Mazuba aali makumi obile afuka aakweenda kwa mwezi ngaapima mwezi, aawo mpaatalikilwa kubala mwezi. Myezi ili kkumi ayibili akwiinda akati omwe ilaa ciindi cilamfu mbuli ca mwaka omwe uutobezya zuba.\nKuli nzila zyakubala myezi zyotatwe zitobezya zuba amwezi:\nKutobezya Zuba: kupima ciindi kutobezya bweende bwazuba anyika.\nKkalenda litobezya zuba libelesya zuba lyalikke mukupima bulamfu bwamwaka. Myezi yiimpene bulamfu tiiyendelani azilengwe. Akkalenda lina Gregory litobezya Zuba, mvwiki zilatobelana cakutasotoka. Nobuba buzuba buyungizigwa ,mumyaka yone, tabunyonganyi kutobelana kwa mvwiki zyakkalenda eeli.\nKutobezya Mwezi: Kupima ciindi kutobezya kuzinguluka kwa mwezi.\nMakkalenda atobezya Mwezi ajatilide akuzinguluka kwa mwezi. Myezi, iitalikila eeliya mwezi mupya walibonya mbuli kapapa, ilatobelana cakutasotoka akutabikkila maanu ku Mwaka utobezya zuba. Nkaambo kakuti myezi ili kkumi ayibili ilalezya kweelana a Mwaka uutobezya zuba kwamazuba aali kkumi abumwi, Myezi itobezya mwezi ilaselelaselela muzibeela zyamwaka.\nKutobezya Mwezi aZuba: Myezi iitobezya mwezi ilijatene aMwaka uutobezya Zuba.\nIzuba amwezi kazibelekela antoomwe nzyezipima kkalenda litobezya Mwezi aZuba. Myezi ilabambululwa kuti yeelane a Mwaka wa Zuba kwiinda mukuyungizya mwezi wakkumi ayitatu ziindi zili ciloba mumyaka ili kkumi afuka. Mulongo wamvwiki ulainduluka kutalika a Mwezi Mupya uli oonse. Mwezi umwi aumwi ujisi mvwiki zikkwene zyone.\nKklalenda lyakabikkwa ku Malengelo ndikkalenda litobezya Mwezi aZuba. Ndekkalenda liinda kulondoka mukubamba akupima ciindi atalaa nzila zyoonse zyakubamba ciindi.\nMu Mangwalo, mwezi uli oonse utalikila abuzuba bwakusekelela akukomba: Buzuba bwa Mwezi Mupya. Nkaambo kakuti oobo buzuba, mbuzuba bwakukomba, tabweelede kubalilwa akataa mazuba aakubeleka aali cisambomwe mumvwiki yamwezi yakutaanguna. Buzuba bwa Mwezi Mupya bulasika mafumofumo mataanzi kutobela mwezi azuba kaziimpene kale. Mazuba aali cisambomwe asolweda Buzuba bwa Ciloba bwa Nsabata, muli bwalusele mumwezi ooyo. Mvwiki zyotatwe zilatobela akumanina muli bwa makumi obile afuka. Kwiinda mukupima akubala mazuba aasikila kuli bwa makumi obile afuka, ciindi liimpana zuba amwezi inga cazyibigwa kutegwa muntu akonzye kuzyiba kuti ooyo mwezi ulaa mazuba aali makumi obile afuka naa makumi otatwe. Taakwe mwezi ulaa mazuba aainda amakumi otatwe.\nIkkalenda lyamwezi azuba lyamasimpe ndiubauba kubelesya kapati cakuti nabani inga wakonzya kulibelesya.\nMazuba aamvwiki lyoonse awida mumazuba ngeenya aamwezi. Lyoonse nokwaambwa Buzuba bwa Nsabata muli bwa Ciloba mu Mangwalo, Busikila muli bwa Lusele, bwa kkumi awosanwe, bwa makumi obile awobile, amuli bwa makumi obile afuka bwa mwezi.\nMangwalo aamba kuti mwezi wakalengelwa cigaminina kupimya ziindi zyakukomba .\n“Wakabikka [wakalenga] mwezi kuti utondezye ziindi zyakukomba.” Intembauzyo 104:19\nMvwiki ya Malengelo yakamanina mukulyookezya mu Buzuba bwa Nsabata . Mu Kulonga 31 twaambilwa kuti Nsabata yeelede kubambwa mumisela yoonse.\n“Ncobeni Nsabata Zyangu mweelede kuzibamba: nkaambo ncitondezyo akataa Ndime andinywe mumisela yenu yoonse; kutegwa muzyibe kuti Ndime … [Mulengi] uumusetekanya.” Kulonga 31:13\nBuzuba bwa Nsabata Mulengi waabubambila kuti bube citondezyo cakusyomeka akataa Nguwe abantu Bakwe. Sinkondo, Lusifa, wakacinca kkalenda lya mfulumende a akubba bukombi bweelela Mulengi. Kwiinda muzilengwa zyabantu amanjezyeezya, Lusifa wakabunganya nyika antoomwe mukubelesya kkalenda litobela zuba lilikke lilaa mvwiki zitobelana cakutasotoka. Buzuba nakomba muntu nceciyubununa kuti nguni ngwakomba. Boonse babelesya kkalenda litobela zuba lilikke biyo mukupima mazuba aakukomba tabakubwene kuti bapa kukomba akusyomezya kwabo kuli Silweeno mupati.\nAabo bayanda kutondezya kusyomeka kwabo ku Mulengi, bakomba Nguwe mubuzuba Mbwaakabikka. Kuti kujanwe buzuba bwini bwakukomba, Kkalenda litobela Mwezi- azuba antoomwe lyaabikkwa ku Malengeleo lyeelede kubelesyegwa.\nMangwalo ayubununa kuti kkalenda liyoobelesyegwa mubukombi lyoonse akutamani linoyeeme a Mwezi Mupya:\n“Alimwi ciyoocitika kuti, kuzwa ku Mwezi Mupya akusikila kuli umwi, kuzwa ku Nsabata yomwe kusikila kuli imwi, nyama zyoonse ziyooboola kuzyookomba kunembo Lyangu...” Izaya 66:23\nIno nguni ngokomba? Nguni ngopeda kulemekezya kwako? Ikkalenda ndyobelesya kupima ciindi cakukomba ndeliyubununa leza ngokomba.


Jesu Amukwasyi Wakwe Baunka ku Jerusalemu | Buumi bwa Jesu\nMukwasyi wa Jesu Waunka ku Jerusalemu\nJESU WABABUZYA MIBUZYO BAMAYI KAJISI MYAKA IILI KKUMI AIBILI\nJESU WAAMBA JEHOVA KUTI “TAATA”\nLino ncilimo. Aboobo, eeci nciindi cakuti mukwasyi wa Josefa antoomwe abeenzinyina abasizinyina batalike lweendo ndobacita mwaka amwaka lwakuya ku Jerusalemu. Inga balaunka ku Jerusalemu kuyakusekelela Pobwe Lyakwiindilila, kweelana ambowaamba Mulawo wa Musa. (Deuteronomo 16:16) Lweendo oolu lwakuzwa ku Nazareta kuunka ku Jerusalemu lulampa makkilomita aatandila ku 120. Aciindi eeci bantu boonse inga bajisi bubi alimwi inga balikkomene kapati. Jesu, lino uujisi myaka yakuzyalwa iili 12 kweelede kuti ulalilangila kapati pobwe eeli alimwi acoolwe cakuyakuba afwaafwi atempele alimwi.\nKuli Jesu amukwasyi wakwe, Pobwe Lyakwiindilila tacili cintu cabuzuba bomwe buyo pe. Buzuba butobela buzuba bwa Pobwe Lyakwiindilila, nkokuti “buzuba bwakusaanguna bwa Zinkwa Zitajisi Bumena,” ngamatalikilo aa Pobwe lya Zinkwa Zitajisi Bumena ilitola mazuba aali ciloba. (Marko 14:12) Pobwe eeli libonwa kuti ncibeela caciindi ca Pobwe Lyakwiindilila. Lweendo loonse kuzwa kumunzi nkobazwa ku Nazareta kubikkilizya aciindi ncobakkala mu Jerusalemu, alimwi aciindi ncobatola kupiluka kumunzi nkobazwa lutola mazuba aatandila kunsondo zyobilo. Pele uuno mwaka, akaambo kacintu cimwi cacitika icijatikizya Jesu, lwatola ciindi cilamfwu kwiinda waawo. Cintu eeco cijatikizya penzi ndyobazyiba nobali munzila kabapiluka kuzwa ku Jerusalemu.\nNyendo zyakuunka ku Jerusalemu kumapobwe otatwe aakali kucitwa mwaka amwaka zyakali kukkomanisya kubantu boonse. (Deuteronomo 16:15) Munyendo eezyo, Jesu wakali kubona masena aaindene-indene aamucisi, ikuzyiba buyale bwanyika alimwi akuswaangana abakombinyina ibakali kuzwa muzyooko zimbi. Eelo kaka eezyi zyakali nyendo zikkomanisya alimwi zitalubwi!\nNobayabweenda, Josefa a Mariya bayeeya kuti Jesu uyaabweendela antoomwe ankamu yabasazinyina abeenzinyina ibapiluka kwabo kulubazu lwakunyika. Pele masiku nobakkala kuti boone akulyookezya, babona kuti tako akati kabo. Aboobo baunka kuyabumuyandaula muli basilweendonyina, pele tiibamujana pe. Basoleka kumuyandaula koonse-koonse, pele tiibamujana! Aboobo Josefa a Mariya bapilukila ku Jerusalemu kuyakumuyandaula.\nBamuyandaula buzuba boonse, pele tiibamujana. Abuzuba bwabili tiibamujana pe. Limwi buzuba bwatatu bamujana ngooyu mwanaabo mutempele eelyo ilijisi maanda mapati manji aamukati. Bamubona Jesu ulikkede akati kabamayi bamwi iba Juda. Ulaswiilila akubabuzya mibuzyo, alimwi wabagambya akaambo kabusongo bwakwe.\nMariya wamubuzya kuti: “Mwanaangu, nkaambo nzi ncootucitila boobu? Mebo abauso twapenga kukuyandaula.”—Luka 2:48.\nJesu wagambwa kuti tiibalikuzyi kwakumujana. Wababuzya kuti: “Ino mwali kundiyandawida nzi? Sena tiimwalizyi kuti ndeelede kuba muŋanda ya Taata?”—Luka 2:49.\nPele mbwaanga baba antoomwe alimwi, Jesu wapiluka kwabo ku Nazareta antoomwe a Josefa a Mariya alimwi wazumanana kubamvwida. Wazumanana kuyaabukomena mubusongo aciimo. Nokuba kuti ucili muniini, ulayandwa kapati a Leza alimwi abantu. Inzya, kuzwa kubwana bwakwe, Jesu wapa citondezyo cibotu kutali buyo mukubikka zintu zyakumuuya kumbele pele alimwi amukulemeka bazyali bakwe.\nIno ndweendo nzi ndweenda Jesu amukwasyi wakwe lyoonse cilimo, alimwi nkaambo nzi?\nJesu nali amyaka iili 12 yakuzyalwa, ino ncinzi Josefa a Mariya ncobabona nobapiluka mulweendo kuzwa ku Jerusalemu, alimwi ino bamujana kuli?\nNcikozyanyo nzi cibotu Jesu ncapa bakubusi mazuba aano?\nZintu Zipati-pati Izyakacitika Mubuumi bwa Jesu Naakali Anyika—Izyakacitika Kautanatalika Mulimo wa Jesu


KUZWA KUMUBISYI KUYA KUMUSAANTE WAKALEKELELWA\nKwakanyina busimbo bwaminwe. Kunyina cilwanyo cakajanika. Kunyina wakamubona mujayi kanjila ofesi ya musilisi. Kunyina wakakumvwa kudubula. Pele musilisi wakajanwa kafwide kunze a A.D. esiki lyakwe. Nkulu zyosanwe zyakanjila mucibaki cakwe. Kwakaboneka kuti bwakali bujayi bulondokede. Kutaanguna basilikani tiibakajana cakali kukonzya kubagwasya kuzyiba mbocakacitika.\nPele bakazikubona kawaile kasyoonto kakaangidwe kuli icakali kubikkila A.D. esiki y A.D. okotela. Basilikani bakazikubona kuti icakali kubikkila mpensulu, cakali kusisa imukananinwa kumwaya twaambo calo nacaakali kubelesya dokotela mukumvwa twaambo twamibandi abamalwazi mbaakali kulaya mukuciswa kwabo.\nKufwambaana basilikani bakakabamba kabulo kabweza twaambo, akutalika kuswiilila bujayi mbobwakacitika. Mwaalumi iwakali kutegwa Antoni wakali njide muofesi akutalika kukazyanya A.D. okotela. Kwakamvwugwa kudubula. Kuswiilila kukabulo kabweza twaambo kwakazikumanina mukumvwa kulila kw A.D. okotela ikuyoosya naakali kufwa amunseme.\nZyoonse zyakabwezegwa akabulo kabweza twaambo, Mujayi wakali kuyeeya kuti bujayi bwakwe buya kuba maseseke. Wakasola kutasiya citondezyo cabujayi mbwaakacita. Pele kabulo kabweza twaambo kakaambaula makani oonse.\nMuciiyo eeci tulaiya lubeta lwa Leza lwamamanino bantu, "nobaya kubetekwa kweendelana anzyobakacita mbuli mbokulembedwe mumabbuku" (Cizubuluzyo 20:12).\nKuli baabo batakamutambula Klistu mbuli Mufutuli wabo, ayakuba makani mabi. Pele lubeta makani mabotu kuli baabo bakalisisa muli Klistu.\n1. MBUTI MBONGA WAAKWIIMA MULUBETA KOTAYOOWEDE?\n"Wisi tabeteki muntu pe, wakabikka Mwana kuti abeteke boonse." - Johane 5:22.\nMbuti ciciingano mbocakacita Klistu kuba Mubetesi wesu?\n"Leza wakamwaaba (Jesu) kuba muyasilo kwiinda mulusyomo mubulowa bwakwe. Wakakucita ooku kutondezya bululami bwakwe,... kutegwa ABE MULULAMI ALIMWI UULULAMIKA BAABO BAJISI LUSYOMO muli Jesu." - Baloma 3:25, 26.\nLufu lwa Klistu mucilawo cesu lumucita kuti abe Mubetesi uululeme, silubomba ujisi bulemu ukonzya kulekelela mubisyi wasanduka. Ijulu ililangilizya nolibuzya mubuzyo, "Mbuti mubetesi utasalululi mbwakonzya kwaamba muntu ujisi mulandu kuti tajisi mulandu?" Klistu ulankonzya kwiingula kwiinda mukutondeka mumbata zili mumaanza akwe. Wakabweza mulandu wazinyonyoono zyesu mumubili wakwe.\nMabbuku aakujulu ajisi malembo aabuumi bwamuntu oonse, alimwi aaya malembo alabelesegwa mulubeta (cizubuluzyo 20:12).\nAayo ngamakani mabi kuli baabo bayeeya kuti zinyo nyoono zyabo zyamumaseseke amilandu yabo yamumaseseke kunyina noziya kupiluka kubayoosya. Pele kuli makani mabotu kuli baabo boonse ibakamutambula Klistu cakumaninina kuti ngomwiiminizi wabo kujulu: "Bulowa bwa Jesu.... Bulatusalazya kuzwa kuzinyonyoono zyoonse" (1 Johani 1:7).\nNcinzi Jesu ncalibambide kupa mukucincanya abuumi bwesu bwacinyonyoono? "Leza wakamucita (Klistu) watakajisi cinyonyoono kuba ciyonyoono cesu, ikutegwa muli nguwe tukonzye kuba bululami bwa Leza." (2 Bakolinto 5:21).\nBuumi bwesu bwazinyonyoono bwakacincanizigwa abuumi bwa Klistu bwabululami. Akaambo kabuumi bwa Jesu bunyina cinyonyoono alufu lwakwe, Leza ulakonzya kutulekelela akutulanga mbuli Bantu batakabisya.\nNinzi cimucita kuti Jesu abe mwiiminizi wesu amubetesi?\n2. KLISTU WAKABOOLA A CIINDI CEELEDE\nCiindi cakubbizyigwa kwakwe, Jesu wakananikwa Amuuya Usalala:\n"Mbwakamana buyo kubbizyigwa, wakazwa mumeenda. Aciindi eeco julu lyakajaluka, eelyo wakabona Moza wa Leza kauseluka mbuli nziba akukkala ali nguwe. Mpoona ijwi kuzwa kujulu lyakati, "Ooyu Mwana wangu ngondiyanda; ndilakkomana kapati anguwe." - Mateyo 3:16, 17.\nKutobela kunanikwa kwa Klistu a Muuya Usalala ciindi naakabbizyigwa, basiciiya bakaambilizya:\n"Twamujana munanike wa Leza (Klistu)." - Johane 1:41.\nBasiciiya bakalizyi kuti bbala lya cihebbilayo "Messiah" abbala lya cigiliki "Klistu" oonse aamba uunanikidwe." Luka, siciiya wa Jesu, wakalemba mwaka wakunanikwa kwa Jesu kuti ngu Mesiya mumwaka kkumi amyaka yosanwe yamuleli mupati Tibeliyali (Luka 3:1). Kuli ndiswe ooyo inga waba mwaka wa 27 Jesu kazyedwe kale (A.D. 27).\nKwiinda kumyaka iili myaanda yosanwe Jesu katana zyalwa musyinsyimi Daniyeli wakasyinsyima kuti Jesu uya kunanikwa kuti ngu Mesiya mu A.D. 27:\n"Kuzwa Kukwaamba mulawo wakujokezya a kuyakulula Jelusalema kuya kusikila kuli yooyo uunanikidwe... kuya kuba mvwiki ciloba amvwiki cisambomwe muzibili." - Daniyeli 9:25.\nMvwiki ciloba amvwiki makumi cisambomwe amvwiki ciloba muzine antela mazuba myaanda yone amazuba lusele mwaatatu (7 x 69 = 483). Mucisyinsyimi camu bbaibbele, buzuba bomwe bwiiminina mwaka (Ezekiyeli 4:6; myeelwe 14:34), aboobo mazuba ali myaanda yone amazuba lusele mwaatatu (483) ayiminina myaka 483. Daniyele wakashinshima kuti kwaambilizya kuya kuba kwakujokezya akuyakulula Jerusalema, eelyo mboiya kumanina myaka 483 kuzwa kwaambilizya ooku nokuya kucitwa, Mesiya uyakulibonya.\nSena Jesu wakalibonya mbuli munanike wa Leza acindi cakaambwa?\nAtakisesi wakapa mulawo wakuyakulula Jerusalema mumwaka wa B.C.457 Jesu katana zyalwa (Ezula 7:7-26). Aboobo myaka 483 yakazyoomana mumwaka wa A.D. 27 Jesu kazyedwe kale. (457 + 27 = 484). Mulawo wakapegwa mumwaka wa B.C.457 Jesu katana zyalwa, alimwi Jesu wakananikwa mumwaka wa A.D.27 ciicita myaka eeyi kuba mbazu zyamyaka. Eelyo ciindi ciluleme inga caba myaka 483.\nA ciindi cakasalidwe, mu mwaka A.D.27, Jesu wakalibonya amulumbe: "Ciindi casika" (Maako 1:15). Kuzuzikizya bulembe bwacisyinsyimi camu bbaibbele eeci cisinizya kuti Jesu waku Nazaleta masimpe ngo munanike, ngo Leza munyama yabuntu. Cakali kunga cilatola ciindi cilamfwu buti kuti Jesu asinizye cisyomyo?\n"Uya kusinizya cizuminano (cisyomyo) abanji ku "Ciloba" comwe (Mvwiki, Hebulayo)." - Daniyeli 9:27, cibeela cakutaanguna.\nKuti twabelesya mulawo wa mwaka - buzuba, eeyi mvwiki inga yaba myaka ciloba. Aboobo myaka ciloba kuzwa mu 27 Jesu Kazyedwe kale, Jesu wakali kunga "wasinizya cizuminano," antela cisyomyo, ncaakabambide kuli A.D. amu a Eva nobakamana kubisya. Leza wakabamba cizuminano, cisyomyo, cakuti uyakufutula Bantu kuzwa kucinyonyoono kwiinda mulufwu lwaumwi ngwaakali kuya kutuma kuzyoofwida zinyonyoono zyesu (Matalikilo 3:15).\nNcinzi cakali kunga cilacitika akati-kati aacindi camvwiki zili makumi ciloba?\n"Akati-kati ka "ciloba" (Mvwiki, cihebilayo) uyakulesya muyasilo amulumbo" - Daniyele 9:27, lubazu lwamamanino.\nJesu wakabambulwa mu A.D. 27, "akati-kati ka mvwiki." Aciindi calufu lwa Klistu, Leza wakayaula "mulembo watempele... muzibeela zyobilo kuzwa atala kusika ansi" (Mateyo 27:51). Muyasilo wakulumba iwakatijaigwe (citondeyo ca Jesu "kabelele wa Leza) wakatija kuzwa mumaanza amupaizi. Eeci cakaba citondezyo cakuti Leza taakacili kuyanda kuti Bantu kabapa miyasilo yazinyama. Kuzuzikizya cisinsimi mbuli mbukwakalembedwe, Jesu "wakalesya" kuyandika kuzumanana kupa miyasilo. Kuzwa kuciindi calufu lwa Jesu, Bantu balakonzya kusika kuli Leza kutali kwiinda mumiyasilo yazinyama amubapaizi bantu, pele kwiinda muli unanikindwe Mesiya, kabelele wa Leza Mupaizi wesu mupati.\n3. KUSYOMEZYA KWAZINYONYOONO ZYALEKELELWA\nKweendelana acishinshimi ca Daniyeli nkaambo nzi Jesu ncakafwida?\n"Uunanikidwe uyakukosolwa pele kutali akaambo kakwe mwini." - Daniyele 9:26.\nAlufu lwakwe aciciingano, Jesu wa "kakosolwa." "Wakafwa, "pele kutali akaambo kakwe mwini," kutali kubbadela mulandu wacinyonyoono Cakwe, pele kubbadela mulandu wazinyonyoono zyanyika yoonse. Mbuti mbotunga twazyiba kuti Leza watulekelela zinyonyoono zyesu zyoonse?\n"Bululami kuzwa kuli Leza bulaboola kwiinda muli Jesu Kristu kuli baabo boonse basyoma... BOOSE BAKABISYA..., eelyo BALALULAMIKWA ALUSE LWAKWE kwiinda mulununuko lwakaboola a Klistu Jesu.... KWIINDA MULUSYOMO MUBULOWA BWAKWE." - Baloma 3:22-25.\nTwaambo twini-twini muzisyoonto eezi ntootu: "Toonse twakabisya," Pele akaambo ka "LUSE" lwa Leza, boonse "balalulamikwa" ibajisi "lusyomo" munguzu zisalazya "bulowa" bwa Klistu. Kuti naa twalulamikwa, Leza utwaamba kuti tatujisi mulandu, ulabweza bubi bwazinyonyoono zyesu zyakainda. Eelyo Leza utwaamba kuti tuliluleme; bululami kuzwa kuli Leza bulaboola kwiinda mulusyomo muli Jesu. coonse notukatede kuzwa mukusola kuba kabotu, mulakonzya kujana kulyookezya kwini mukumutambula Klistu. Ulasyomezya, "Amuboole kuli ndime, nyoonse nomulemedwe, ndiyakumupa kulyookezya" (Mateyo 11:28). Toonse notulemedwe mbata kuzwa kaindi amuzeezo uucisa uutazulide abuusu, tulakonzya kujana luumuno akumaninina muli Klistu.\n4.\tCIINDI CAKUTALIKA KWALUBETA\nMucipati calusele cabbuku lya Daniyele mungele wakatondezya musyinsyimi citondezyo cipati cazyintu ziboola. Daniyele wakabona (1) sijembwe, (2) mugutu, (3) kuzwa mulwija lomwe lwa mugutu, "alumwi lwija lwakatalika kumena asyoonto-syoonto akukomena canguzu" (Daniyele 9:8,9); zitondezyo iziiminina (1) Medo-Persia, (2) Giilisi a; (3) Roma (Daniel 8: 1-12, 20-26).\nNdubazu nzi lwa ne lwacishinshimi?\n"Ciya kutola ciindi cilamfwu buti kuti cibonisyo cizuzikizigwe - cibonisyo cijatikizya muyasilo ucitika buzuba abuzuba...? Wakati kuli ndime "Ciya kutola zyuulu zyobile amyaanda yotatwe yamangolezya amafumofumo (antela mazuba, cihebilayo); Kwaakumana cikombelo ciya kusalazigwa." - Daniyele 8:13, 14.\nDaniyele wakanetuka mungele katana pandulula lubazu lwacisyinsyimi lwa zyuulu zyobile amyaanda yotatwe - lubazu lwabuzuba lwacisyinsyimi, alimwi cipati calusele cilamana kakunyina kupandulula. Pele munsi mungele waka zikulibonya akwaamba kuti:\n"Kociteelela cibonizyo: Mvwiki makumi aali ciloba abikkwa kubantu bako amunzi wenu usetekene kuleka kubisya, kuleta mamanino kucinyonyoono, kusalazya babisyi." - Daniyele 9: 22-24.\nMazuba zyuulu zyobilo amyaanda yotatwe, 2,300 aamba myaka iili zyuulu zyobilo amyaanda yotatwe, buzuba abumwi bwiiminina mwaka (Ezekieli 4:6). Mvwiki makumi ciloba, antela myaka iili myaanda yone amakumi fuka yakali cibeela cakutaanguna caciindi cilamfu camyaka iili zyuulu zyobilo amyaanda yotatwe.\nZyoonse ziindi zyakatalika mumwaka was B.C. 457 Jesu katana zyalwa ciindi Persia naakabikka mulawo waku "jokezya akuyakulula Jerusalema." Kugusya myaka iili myaanda yone amakumi fuka (490) kuzwa kumyaka iili zyuulu zyobilo amyaka myaanda yotatwe (2,300), isiya myaka iili cuulu comwe amyaanda lusele akkumi (1,810). Kusanganya myaka cuulu comwe amyaanda lusele akkumi kumakumi otatwe mwaane (34) Jesu kazyedwe kale, ciindi myaka iili myaanda yone amakumi fuka (490) noyakamana, citusisya kumwaka wa 1844 Jesu kazyedwe kale.\n5. TEMPELE LYAKUJULU LYASALAZIGWA - LUBETA\nMungele wakaambila Daniyele kuti mu 1844, kumamanino aamyaka zyuulu zyobilo amyaanda yotatwe, "tempele liya kusalazigwa" (Daniyele 8:14). Pele ino eeco caamba nzi? Kuzwa mumwaka makumi ciloba (70) Jesu kazyedwe kale Ba-Roma nobakamwaya tempele ku Jerusalema, Bantu ba Leza tiibakajisi tempele ansi. Aboobo tempele linga lyasalazigwa, kutalikila mu 1844, lyeelede kuba tempele lyakujulu lyalo ilyakali kwiimininwa a tempele lyaansi.\nIno ono kusalazya tempele lyakujulu caamba nzi? Buzuba bwakusalazya tempele lyaansi Israeli wakaindi wakabwiita kuti, Yom Kippur, buzuba bwakusalazya. Ncobeni bwakali buzuba bwalubeta.\nMbuli mbotwakabona muciiyo 12, ncatucitila Kristu mutempele cijisi mbazu zyobilo:\n(1) Miyasilo yabuzuba-abuzuba itondeka kumulimo wamupaizi mung'anda yakutaanguna yatempele, cilawo cisetekene.\n(2) Miyasilo yamwaka amwaka isetekanya mulimo wamupaizi mupati mung'anda yabili, cilawo cisetekene - cisetekene (Levi 16).\nMutempele lyaansi, Bantu nobakali kulilekelela zinyonyoono zyabo buzuba abuzuba, bulowa bwabanyama ibakali kujaigwa bwakali kusansailwa acooko cakabwe, kwamana bwatolwa kucilawo cisetekene (Levi 4 a 6). Aboobo mukutondezya, buzuba abuzuba zinyonyoono izyakali kulekelelwa zyakali kuletwa mutempele akubikkwa awo.\nEelyo aumwi mwaka, mubuzuba bwakusalazigwa, tempele lyakali kusalazigwa kuzwa kuzinyonyoono zyakalikulekelelwa mumwaka wainda (Levi 16). Mukutalika kusalazya ooku, Mupaizi mupati wakali kupa muyasilo wandeene wakapongo ikakasetekanyizidwe. Kwamana wakali kubweza bulowa bwankako kutola mucilawo cisetekene-cisetekene akubusansaila bulowa oobu busalazya acipaililo kutondezya kuti bulowa bwa Jesu, Mufutuli uboola, buya kubbadela mulandu wacinyonyoono. Mupaizi mupati kwamana, caantangalala, wakali kugusya zinyonyoono zyakali kulekelelwa, kuzwa mutempele akuzibikka amutwe wakapongo kambi, kalo kati kakafwe keni (Levi 16:20-22).\nEeci cilengwa cabuzuba bwakusalazya amwaka cakali kusalazya tempele kuzwa kucinyonyoono. Bantu bakali kulanga kuti mbuzuba bwalubeta nkaambo aabo ibakali kukaka kulilekelela zinyonyoono zyabo bakali kuyeeyelwa kuti tabaluleme. Eelyo bakali "kuzandulwa kuzwa kubantu (ba Leza)" (Levi 23:29). mupaizi mupati ncaakali kucita cakwiiminina ciindi comwe buyo, mbwali mupaizi mupati (Bahebulayo 9:6-12).\nMubuzuba bupati bwalubeta ulagusya kuzwa mutempele zinyonyoono zyalekelelwa zyabaabo boonse bamutambula mbuli Mufutuli wabo. Kuti naa twalilekelela zinyonyoono zyesu, uyakuzimaanya kukabe kutamani bulembo bwazinyonyoono zyesu kuciindi eeco (Ncito 3:19). Ooyu mulimo ngwalubeta Jesu ndwaakatalika mumwaka wa 1844 ciindi woola lyalubeta lwa Leza nolyakatalika kujulu, mulumbe wawoola lyalubeta wakatalika kukambaukwa munyika yoonse (Cizubuluzyo 14:6-7). Ziiyo zyakuzyiba ZIBOOLA KUMBELE ziya kujatikizya amulumbe ooyu.\n6.\tKUZYIBA ZILEMBEDWE ZYABUUMI BWAKO MULUBETA\nKuzwa mu 1844 Klistu, mbuli Mubetesi, wali kulanga-langa zilembedwe amuntu omwe-omwe kuzyiba uyakuba akatikabaya kufutulwa Jesu naboola. Mbuli Mubetesi, Jesu "Ulazimaanya" zinyonyoono zyoonse zyabaluleme kuzwa kumalembo aakujulu abuumi bwabo (Ncito 3:19).\nIzina lyako lyaakuletwa mulubeta, ciya kuubauba kulanga zilembedwe zyabuumi bwako, kuti naa wakamutambula Klistu. Lubeta lwabaluleme lwaakumana, Jesu ulaboola munyika kubapa bulumbu (Cizubuluzyo 22:12-14).\nSena ulilibambide kuti Jesu aboole? Antela kuli ncooli kusisa kuzwa kuli nguwe?\n"Sena ulijisi kuswaangana kwaantangalala akwakusyomeka ayooyo usyomeka akululama alimwi uyakulekelela zinyonyoono zyesu akutusalazya kutalulama kwesu koonse." - 1 Johane 1:9.\nKulilekelela caamba buyo kuzumina zinyonyoono zyesu, kutambula lulekelelo lwa Leza, akuzyiba mbotuyandika nguzu aluse lwakwe.\nNaakali kuswaya ntolongo ku Polisidamu Mwami Fulediliki Wilyamu wakutaanguna wakaswiilizya kulomba kulekelelwa kunji. Boonse bakali muntolongo bakalumbila kuti babetesi ibakali kusalulula, bakamboni ibakali babeji, antela baiminizi baba similandu ibatakali kulangisisya twaambo twamasimpe atwakubeja mbibakacita kuti banjile muntolongo. Kuzwa kung'anda yantolongo imwi kuya kuli imwi, kaambo nkakona kakujaninwa kaambo mukulubizya kakazumanana.\nPele mung'anda yantolongo yomwe iwakaangidwe taakajisi cakwaamba. Mukukankamana, mwami Fulediliki Wilyamu wakasabuzya, "Ndiyeeya kuti awebo unyina mulandu."\n"Peepe omwami," wakaingula mwaalumi, "Ndijisi mulandu alimwi cisubulo ncondajana cilindeelede." Mwami waka cenguluka kuli sikugatela akoompolola, boola wangulule ooyu utasyomeki kufwambaana, katana bisya bantu aaba batakwe mulandu."\nMbuti mbotulibambila lubeta? Mbuti mbotulibambila kuboola kwa Klistu? Kwiinda buyo mukusyomeka kulilekelela kwakasimpe: Ndileleede cisubulo calufu akaambo kazinyonyoono zyangu, pele umwi watola lubazu lwangu akundipa kulekelewa kukankamanisya. Kosyomezya lino kuti kukabe buti uyakuzumanana kuswaangana a Klistu liso-a-liso cakusyomeka amoyo-a-muuya cakusyomeka.\nKumamanino amyaka iili zyuulu zyobile amyaka myaanda yotatwe (2,300) "tempele liya kusalazigwa." Mvwiki makumi aali ciloba kuziindulula ziindi ciloba (70 x 7) tujana myaka iili myaanda yone amyaka ihuka (490), "kukosolwa" kubantu baJuuda. Myaanda yone amakumi osanwe aciloba (457) Jesu katana zyalwa makumi obilo aciloba (27) Jesu kazyedwe kale makumi otatwe mulimwi (31) Jesu kazyedwe kale makumi otatwe aone (34) Jesu kazyedwe kale 1844 mvwiki ciloba antela myaka ciloba.


Levitiko 19 | Bbaibbele lili a Intaneti | Bbaibbele lya Busanduluzi Bwanyika Mpya\nMilawo yiindene-indene kujatikizya busalali (1-37)\nMbokweelede kucitwa kutebula (9, 10)\nMbobeelede kubikkilwa maano basinkematwi aboofwu (14)\nKubejekezya bamwi (16)\nUtabi aamfwundiilili (18)\nMasalamuzi akukomba mizimo zyakasyigwa (26, 31)\nKusimbwa kwakasyigwa (28)\nKulemeka bacembeede (32)\nMbobeelede kweendelezyegwa bazwamasi (33, 34)\n19 Jehova wakaambila Musa kuti: 2 “Kwaambaula ambungano yabana Israyeli yoonse akubaambila kuti, ‘Mweelede kusalala nkaambo mebo nde Jehova Leza wanu ndilasalala.+ 3 “‘Umwi aumwi wanu weelede kulemeka* bausyi abanyina,+ alimwi mweelede kubamba masabata aangu.+ Ndime Jehova Leza wanu. 4 Mutataliki kukomba baleza babuyo+ naa kulipangila baleza bakufwula.+ Ndime Jehova Leza wanu. 5 “‘Ikuti naa mwatuula cipaizyo calumvwano kuli Jehova,+ mweelede kucituula munzila njakonzya kumukkomanina.+ 6 Mubuzuba mbocatuulwa cipaizyo alimwi abuzuba butobela ceelede kuligwa, pele icasyaala kusikila buzuba bwatatu ceelede kuumpwa mumulilo.+ 7 Ikuti naa cimwi caligwa mubuzuba bwatatu, ncisesemyo alimwi tacitambuliki pe. 8 Ooyo wacilya uyoolyaambilila cibi cakwe nkaambo wasofwaazya cintu cisalala ca Jehova, alimwi muntu ooyo weelede kujaigwa. 9 “‘Ciindi nomutebula, tamweelede kumaninizya muzyooko zyoonse zyamyuunda yanu, alimwi tamweelede kubwezelela zyasyaala.+ 10 Alimwi tamweelede kucela misaansa yasyaala mumyuunda yanu nokuba kubwezelela yeeyo yalokela ansi. Mweelede kwiisiila bacete*+ abeenzu. Ndime Jehova Leza wanu. 11 “‘Tamweelede kubba,+ kubeja,+ akucitilana calweeno umwi amweenzinyina. 12 Tamweelede kukonka cakubeja muzina lyangu+ akusofwaazya zina lya Leza wanu. Ndime Jehova. 13 Toyelede kuunina mweenzinyoko,+ alimwi toyelede kubba.+ Toyelede kuyobola zyakuvwola zyamubelesi wako busiku boonse kusikila mafwumofwumo.+ 14 “‘Utasinganyi musinkematwi naa kubikka cilebyo kumbele lyamoofwu,+ weelede kuyoowa Leza wako.+ Ndime Jehova. 15 “‘Mutaciti cakutalulama mukubeteka kwanu. Utasalululi mucete akuyanda buyo muvwubi.+ Weelede kubeteka mweenzinyoko cakululama. 16 “‘Toyelede kuzinguluka akati kabantu bako+ koyaabubejekezya bamwi. Utakanzi kunyonyoona buumi* bwamweenzinyoko.*+ Ndime Jehova. 17 “‘Utasulaiki munyoko mumoyo wako.+ Weelede kumusinsa mweenzinyoko+ kutegwa utamusangani mucibi cakwe. 18 “‘Utapilusizyi muntu cibi+ nokuba kuba amfwundiilili kubantu bako, alimwi weelede kuyanda mweenzinyoko mbubonya mbuli mboliyanda omwini.+ Ndime Jehova. 19 “‘Mweelede kubamba milawo yangu: Utasanduli zivwubwa zyako amusyobo umbi wazivwubwa. Utasyangi misyobo yobilo yambuto mumuunda wako,+ alimwi toyelede kusama cisani cisumidwe amilembo yamisyobo yobilo.+ 20 “‘Ikuti mwaalumi woonana amukaintu kakuli mukaintu ooyo mubelesi uusyomezyedwe kukwatwa kumwaalumi uumbi, pele tananununwa alimwi tanapegwa lwaanguluko, nkokuti beelede kusubulwa. Nokuba boobo, tabeelede kujaigwa pe, nkaambo mukaintu ooyo tanapegwa lwaanguluko. 21 Mwaalumi ooyo weelede kuleta mugutu wacituuzyo camilandu+ yakwe kuli Jehova kumulyango watente lyakuswaanganina. 22 Mupaizi uyoomanya milandu yamwaalumi ooyo akaambo kacibi ncaakacita, kwiinda mukutuula mugutu wacituuzyo camilandu kubusyu bwa Jehova, eelyo uyoolekelelwa cibi ncaakacita. 23 “‘Mwaakusika munyika eeyo njondamupa, akusyanga zisamu zyamicelo iiligwa, micelo yazisamu eezyo mweelede kwiibona kuti ilisofweede alimwi ilikasyidwe.* Kwamyaka yotatwe mulikasyidwe kwiilya.* Tayeelede kuligwa pe. 24 Pele mumwaka wane, micelo yazyo yoonse iyoosalala, mweelede kwiipa kuli Jehova apobwe lyakusekelela.+ 25 Mpoonya mumwaka wasanu, mulakonzya kulya micelo yazyo kutegwa butebuzi bwanu buyungizyigwe. Ndime Jehova Leza wanu. 26 “‘Tamweelede kulya cintu cili coonse cijisi bulowa.+ “‘Tamweelede kusonda naa kucita masalamuzi.+ 27 “‘Tamweelede kugela masusu aali mumabali aamitwe yanu naa kugela cilezu mocili mumabali.+ 28 “‘Tamweelede kulinengaula amibili yanu akaambo kamufwu+ naa kusimbwa pe. Ndime Jehova. 29 “‘Utasofwaazyi mwanaako musimbi kwiinda mukumucita kuba muvwuule,+ kutegwa nyika itaciti bwaamu akuzula kutalilemeka.+ 30 “‘Mweelede kubamba masabata aangu+ alimwi mweelede kulemeka* tente lyangu lisalala. Ndime Jehova. 31 “‘Mutaunki kubasondi+ nokuba kubuzya makani kubaŋanga+ kutegwa mutasofwaazyigwi ambabo. Ndime Jehova Leza wanu. 32 “‘Nyamuka kumbele lyabaabo bajisi mvwi+ akulemeka bapati,+ alimwi weelede kuyoowa Leza wako.+ Ndime Jehova. 33 “‘Kuti mweenzu kakkala akati kanu mucisi canu, tamweelede kumupenzya pe.+ 34 Mweenzu uukkala akati kanu mweelede kumubona mbuli sicisinyoko;+ alimwi mweelede kumuyanda mbubonya mbomuliyanda nobeni, nkaambo anywebo mwakali beenzu mucisi ca Egepita.+ Ndime Jehova Leza wanu. 35 “‘Tamweelede kubelesya zipimyo zyabumpelenge mukupima amukweeleka zintu zili zyoonse.+ 36 Mweelede kubelesya zipimyo zili kabotu, mabwe aakupimya aali kabotu, zyeelekelo zyaefa zili kabotu* ansazi zili kabotu.*+ Ndime Jehova Leza wanu iwakamugwisya mucisi ca Egepita. 37 Aboobo mweelede kubamba milawo yangu yoonse ambeta zyangu zyoonse, alimwi mweelede kuzicita.+ Ndime Jehova.’”\n^ Naa “bapengede.”\n^ Mu Chihebrayo, “bulowa.”\n^ Naa ambweni, “Utalangi buyo kakunyina kubweza ntaamu ciindi buumi bwamweenzinyoko nobuli muntenda.”\n^ Mu Chihebrayo, “ili mbuli lulomo.”\n^ Mu Chihebrayo, “tainakupalwidwe.”


Zilengaano nzyaakabona Ezekieli zya Leza—Ezekieli 1:1\nAMUBALE MU Amharic Azerbaijani Bulgarian Cebuano Chitonga Chitumbuka Danish Dutch English Ewe Fijian Finnish Ga German Greek Hiligaynon Hungarian Iloko Indonesian Italian Kikaonde Kiluba Kirghiz Kiribati Kongo Korean Malayalam Myanmar Nepali Norwegian Pangasinan Portuguese Portuguese (Portugal) Sango Silozi Swahili Swedish Tagalog Tamil Thai Tigrinya Ukrainian Vietnamese\n“Ndakatalika Kubona Zilengaano zya Leza”\nMAKANI AALI MUCIBALO: Makani mubufwaafwi aali mucilengaano ca Ezekieli cankalaki yakujulu\nMedia player yaalilwa kulizya.\nAmukkope Vidiyo Eeyi\n1-3. (a) Amupandulule Ezekieli ncaakabona akumvwa. (Amubone cifwanikiso icili kumatalikilo aacibalo.) (b) Ino ninguzu nzi izyakali kubeleka kuli ceeco icakacitikila Ezekieli, alimwi ino wakajatikizyigwa buti?\nEZEKIELI wakalanga kali alaale kwaciindi cili mbocibede, kumwi kasolekesya kubona icili kunkomwe mpati yamusenga. Meso aakwe akajaluka asyoonto, mpoonya akajaluka kapati. Wakagambwa kapati kujatikizya ncaakabona. Kwakali guwo lyuungisya ilyakali kuboola. Pele tiilyakali guwo buyo pe. Ciindi guwo liyoosya nolyakaungisya kuzwa kunyika kumwi masusu aakwe azisani kazipepeluka, wakabona kkumbi lipati. Mulindilyo kwakayaka mulilo uuvwilima, mpoonya kuyaka kwamulilo kwakamuyeezya cintu cilibonya mbuli ngolida iyakavweledwe ansiliva. Ciindi kkumbi nolyakaunka cakufwambaana kuli Ezekieli, wakamvwa kuvwuuma kwalo ikwakali kuyaabukomena, kuyobeka ikwakali mbuli kwampi mpati iyakali kweenda.—Ezk. 1:4, 24.\n2 Kajisi myaka iibalilwa ku 30, ciindi cakusaanguna imwaalumi ooyu iwakacili mwana-mwana wakacitikilwa zintu izitalubiki. Wakalimvwa kuti “janza lya Jehova” lyakali aalinguwe, nguzu zya Jehova zyamuuya uusalala izitakonzyi kukazyigwa. Muuya ooyo ncowakali kuyoomupa kubona akumvwa cilakkomanisya kapati, cilagambya kwiinda zintu zyakuyeeyela nzyobabikka mumafilimu mazuba aano basikupanga mafilimu. Cilengaano ncaakabona Ezekieli cakamupa kuvwuntama ansi, kagambidwe kapati.—Ezk. 1:3, 28.\n3 Nokuba boobo, Jehova wakajisi zintu zinji mumizeezo kutali buyo kupa kuti Ezekieli agambwe. Cilengaano cakusaanguna ncaakabona Ezekieli, bubwenya mbuli zilengaano zyoonse izilembedwe mubbuku lyabusinsimi, cakalijisi bupanduluzi bugwasya, kulinguwe alimwi akubabelesi ba Jehova basyomeka mazuba aano. Aboobo atubikkile maano kuzintu Ezekieli nzyaakabona akumvwa.\n4, 5. Ino bukkale bwakali buti mucilengaano ncaakabona Ezekieli?\n4 Amubale Ezekieli 1:1-3. Atusaangune kubona bukkale mbobwakabede. Mwakali mumwaka wa 613 B.C.E. Kweelana ambotwakaiya mucibalo cainda, Ezekieli wakali mu Babuloni, kakkala antoomwe abazikenyina mumunzi iwakali kumbali aamulonga wa Kebara, kulibonya kuti mato akali kukonzya kwiinda mumulonga ooyu iwakabambwa abantu kwiinda mukunyona maanzi amwi kuzwa kumulonga wa Firate mpoonya alimwi kumbele milonga eeyi yobilo yakali kuswaangana.\nEzekieli wakali kukkala antoomwe abazikenyina munsi-munsi amulonga wa Kebara (Amubone muncali 4)\nTUBBOKESI TWAKUYIISYA 3A: Musinzo Mulamfwu Kuya ku Babuloni\n5 Munzi wabazike, Jerusalemu, wakali kulamfwu, musinzo uulampa makkilomita aali 800 kuzwa ku Babuloni. * Tempele, mwalo bausyi Ezekieli mobakali kubelekela kabali bapaizi, lyakasofwaazyigwa alimwi bwakaba busena bwamituni. Cuuno cabwami mu Jerusalemu, mwalo Davida a Solomoni mobakali kulela cabulemu, wakaba munzi wamasampu. Mwami Jehoyakini uutajisi lusyomo wakali mu Babuloni antoomwe abazike. Sikulyazina wakwe acuuno cabwami, Zedekiya, wakali kweendelezyegwa amwami wa Babuloni alimwi wakali mwaalumi mubyaabi.—2Bam. 24:8-12, 17, 19.\n6, 7. Ino nkaambo nzi ncokweelede kuti Ezekieli wakalimvwa kuti ukkala muziindi zikatazya kapati?\n6 Kumwaalumi uusyomeka mbuli Ezekieli, eeci cakali kulibonya kuba ciindi cikatazya kapati mubuumi bwakwe. Bazikenyina bamwi ambweni bakali kulibuzya kuti: ‘Sena Jehova watulekelezya mane kukabe kutamani? Sena Babuloni ooyu mubyaabi uujisi nguzu abaleza bakwe bakubeja banji uyoobumanizya ncobeni bukombi busalala bwa Jehova akugusya bweendelezi bwakwe anyika?’\n7 Kamujisi twaambo ootu mumizeezo, sena tamukonzyi kutalika kucita ciiyo canu nobeni kujatikizya makani aaya kwiinda mukubala bupanduluzi bulimvwisya bwacilengaano cakusaanguna ncaakabona Ezekieli? (Ezk. 1:4-28) Mwanoocita boobo, amusole kulibikka mubusena bwa Ezekieli, kubona nzyaakabona alimwi akumvwa nzyaakamvwa.\nMulonga wa Firate mubusena buli afwaafwi a Karikemesi (Amubone muncali 5-7)\nNkalaki Iindene Ankalaki Zyoonse\n8. Ino ncinzi ncaakabona Ezekieli mucilengaano, alimwi ino cakali kwiiminina nzi?\n8 Coonse antoomwe, ino ncinzi Ezekieli ncaakabona? Cakali kulibonya mbuli nkalaki mpati iigambya, yalo iipandululwa kuti ninkalaki. Yakali kubikkilizya amavwili mapati ajisi zilenge zyakumuuya zyone zigambya, mukuya kwaciindi izyakazoozyibwa kuba bakerubi. (Ezk. 10:1) Atala aabakerubi kwakali cibumbili cipati, mbuli maanzi aangene, mpoonya atala aacibumbili eeco kwakali cuuno cabulemu ca Leza, mpaakakkede Jehova lwakwe! Aboobo ino nkalaki eeyo yakali kwiiminina nzi? Cakweelela, cilengaano ncaakabona Ezekieli cilakonzya kwiiminina cintu comwe buyo: cibeela cakujulu cambunga ya Jehova yabulemu yabubumbo boonse. Ino nkaambo nzi ncotwaambila boobo? Atulange-lange twaambo totatwe itupa kwaamba boobo.\n9. Ino mbuti cilongwe ncajisi Jehova azilenge zyakwe zyakujulu mboceendelana amboipandululwa nkalaki?\n9 Cilongwe ncajisi Jehova azilenge zyakwe zyakujulu. Amubone kuti mucilengaano eeci, cuuno cabwami ca Jehova cili atala aabakerubi. Muzibeela zimwi zya Jwi lya Leza, Jehova ulapandululwa mbubwenya kuti ukkede acuuno cabwami cili atala naa akati kabakerubi. (Amubale 2 Bami 19:15; Kul. 25:22; Int. 80:1) Pele eeci tacaambi kuti ukkede ncobeni atala aabakerubi, mbuli kuti uyandika kuti kanyamunwa azilenge eezyo zyamuuya zijisi nguzu, mbubwenya mbwatayandiki kutanta munkalaki iini buya. Pele bakerubi balabugwasyilizya bweendelezi bwakwe, alimwi ulakonzya kubatuma kuli koonse mububumbo kutegwa bacite nzyayanda mubweendelezi bwakwe. Bakerubi aaba, mbubwenya mbuli bangelo ba Leza basalala boonse, balamubelekela Jehova kabali babelesi bakwe, naa batumwa. (Int. 104:4) Munzila eeyi, Jehova ulitantide atala lyabo boonse, ulabasololela kali mweendelezi wabo, cili mbuli kuti babamba nkalaki yomwe mpati iikamantene.\n10. Ino ncinzi citondezya kuti nkalaki yakujulu ibikkilizya zilenge zinji kapati kwiinda abakerubi bone?\n10 Nkalaki taibikkilizyi buyo bakerubi pe. Bakerubi aabo Ezekieli mbaakabona bakali bone. Mweelwe ooyo ulabelesyegwa kanji-kanji mu Bbaibbele ikutondezya kuti cintu cimwi cilizulide cakumaninina, naa kupandulula cintu cimwi icibikkilizya boonse kakunyina uusyeede. Aboobo cileelela kuti, bakerubi bone aabo batondezya kuti boonse bana bamuuya ba Jehova ibasyomeka balibikkilizyidwe. Kuyungizya waawo, amubone kuti zingelengele alimwi buya abakerubi bazwide meso, ikutondezya kuti mbanji ibabikkilide maano cakupakamana ikutali buyo zilenge zyamuuya zyone eezyo zitondezyedwe. Kunze lyaboobo, Ezekieli mbwaakaipandulula nkalaki citondezya kuti nimpati kapati, calo cipa kuti nobaba bakerubi ibakondelezya kabalibonya kuceya. (Ezk. 1:18, 22; 10:12) Mbubwenya buyo, cibeela cakujulu cambunga ya Jehova ncipati, cibikkilizya zilenge zinji kapati kwiinda abakerubi bone aabo.\nEzekieli wakagambwa acilengaano ncaakabona cankalaki ya Jehova mpati (Amubone muncali 8-10)\n11. Ino ncilengaano nzi cikozyenye ncaakabona Daniele, alimwi ino citupa kwaamba nzi?\n11 Cilengaano cakujulu icikozyenye ancaakabona Daniele. Musinsimi Daniele wakapona myaka minji kali muzike mumunzi wa Babuloni, alimwi awalo wakapegwa cilengaano cakujulu. Cikkomanisya ncakuti, mucilengaano eeco acalo, cuuno cabwami ca Jehova cakalijisi mavwili. Cilengaano ncaakabona Daniele, cakabikkila kapati maano kukukomena kwamukwasyi wakumuuya wa Jehova kujulu. Daniele wakabona “cuulu cazyuulu . . . abali zyuulu zili kkumi iziyungizyidwe ziindi zili zyuulu zili kkumi” zyabana ba Leza kabaimvwi kumbele lya Jehova. Bakalikkede mbuli Nkuta yakujulu, umwi aumwi ulangilwa kuti wakali mubusena bwakwe mbwapedwe. (Dan. 7:9, 10, 13-18) Aboobo ncamaano ikwaamba kuti cilengaano ncaakabona Ezekieli ciiminina nkamu yabulemu yazilenge zyamuuya njiyona eeyi.\n12. Ino nkaambo nzi ncoluli lukwabililo kulindiswe kulanga-langa zibalo mbuli cacilengaano ncaakabona Ezekieli cankalaki yakujulu?\n12 Jehova ulizyi kuti ndukwabililo kulindiswe tobantu kubikkila maano kuzintu zyakumuuya mbozibede, “zintu zitalibonyi,” kweelana amwaapostolo Paulo mbwaakazyaamba. Nkaambo nzi? Akaambo kakuba zilenge zyamibili yanyama, inga tubikkila kapati maano ‘kuzintu zilibonya,’ izijatikizya buumi bwakumubili, izyakaindi kaniini buyo. (Amubale 2 Bakorinto 4:18.) Kanji-kanji Saatani ulasola kupa kuti katucita boobo alimwi ulatuyunga kutegwa tube bantu bayeeya buyo zyakumubili. Kutegwa atugwasye kukaka kuyungwa kuli boobo, caluyando Jehova watupa zibalo mbuli ceeci icili kubusinsimi bwa Ezekieli, kutupa ziyeekezyo zikkomanisya zyabupati bwamukwasyi wa Jehova wakujulu uugambya!\n13, 14. (a) Mbuti Ezekieli mbwaakaapandulula mavwili ngaakabona? (b) Nkaambo nzi ncoceelela kuti nkalaki ya Jehova ijisi mavwili?\n13 Cakusaanguna, Ezekieli wakabikkila maano kuli bakerubi bone, aboobo mu Cibalo 4 cabbuku eeli, tuyoobona zilenge eezyo alimwi anzila iigambya mboziboneka ncozituyiisya kujatikizya Jehova. Nokuba boobo, Ezekieli wakabona zingelengele zyone kumbali kwini kwabakerubi aabo, kulangilwa kuti zyakali mumasena one, mbuli cibeela cijisi mbazu zyone zyeelene kulampa. (Amubale Ezekieli 1:16-18.) Zyakali kulibonya kuti zipangidwe abbwe lyakulusolito, ibbwe liyandisi kapati eelyo zimwi ziindi ililibonya kubalangala alimwi ilyamubala wamungunga waji naa wanyanzabili uuvwelene awamungunga waji. Zintu eezyi zibotu zyakali kumweka-mweka.\n14 Cilengaano ca Ezekieli cakabikkila maano kapati kumavwili aankalaki eeyi. Kuswaanganya mavwili kucuuno cabwami ncintu cigambya, tee kai? Cuuno cabwami icijisi mavwili! Cileelela kuyeeyela cuuno cabwami kuba mubusena bomwe buyo bugaminide, mbwaanga mami aamunyika kuli mpaagolela buya kweendelezya. Pele bweendelezi bwa Jehova buliindene kapati abulelo bwabantu ibuli boonse. Mbubwenya Ezekieli mbwaakali kuyakwiiya, nguzu zyabweendelezi bwa Jehova kunyina mpozigolela. (Neh. 9:6) Mubwini, Mweendelezi ooyu ulakonzya kutondezya nguzu zyakwe kubusena buli boonse!\n15. Ino ncinzi Ezekieli ncaakabona kujatikizya kukomena kwamavwili alimwi ambwaakapangidwe?\n15 Ezekieli wakagambwa akukomena kwamavwili. Wakalemba kuti: “Zingelengele zyangawo zyakali zilamfwu kapati cakuti zyakali kugambya.” Tulakonzya kweezyeezya kubona Ezekieli kalungumana alimwi kulanga zingelengele zipati izimweka-mweka kazili mujulu. Alimwi wakayungizya kaambo aaka ikagambya kakuti: “Zingelengele zyangawo [mavwili] zyoonse zyone zyakazwide meso koonse-koonse.” Ambweni cintu cikkomanisya kapati azintu zyoonse, mbupange bugambya ibwamavwili. Wakapandulula kuti: “Mbwaakali kulibonya alimwi ambwaakapangidwe akali mbuli vwili lili muvwilinyina kaaingene.” Ino eeco cakali kupandulula nzi?\n16, 17. (a) Ino muunzila ili buti nkalaki moyakajisi mavwili mumavwilinyina? (b) Ino mavwili ayubununa nzi kujatikizya mboyeenda nkalaki ya Jehova?\n16 Cakutadooneka, vwili limwi alimwi ndyaakabona Ezekieli, mubwini akali mavwili obilo aaswaanganizyidwe, vwili lyomwe kaliingene alyeenzinyina akati eeni. Eeci cakali kukonzya kupandulula kaambo mavwili aaya ncaakali kweenda munzila mbwaakapandulula Ezekieli kuti: “Naakali kweenda, akali kukonzya kugama kumabazu aangawo oonse one kakunyina kunyona naakali kweenda.” Ino mavwili aaya atondezya nzi kujatikizya nkalaki yakujulu Ezekieli njaakabona?\n17 Mavwili malamfwu kapati boobu akali kukonzya kweenda musinzo mulamfwu nociba ciindi naazinguluka buyo ciindi comwe. Mubwini, cilengaano citondezya kuti inkalaki yakali kweenda cakufwambaana mbuli kulaba kwakalabo! (Ezk. 1:14) Kuyungizya waawo, mavwili one aagambya aakali kukonzya kweenda mumabazu oonse one atondezya nzila yalo basyaabupampu mukupanga zintu njobakonzya kuyanda kutobela mukupanga mavwili aali mbuli yaaya pele tacikonzyeki pe. Nkalaki eeyi yakali kukonzya kulanga kumabazu amwi kakunyina kuyozya-yozya naa kunyona! Pele tayeendi munzila eeyi kakunyina kuzyiba nkoiya. Meso aazingulukide zingelengele apa muzeezo wakuti nkalaki eeyi ilizyizyi kabotu-kabotu zintu zyoonse ziizungulukide mumabazu oonse.\nMavwili akali mapati kapati, alimwi akali kubalika kapati (Amubone muncali 17)\n18. Ino ncinzi ncotwiiya kubupati bwamavwili alimwi ameso manji ngaajisi?\n18 Aboobo ino ncinzi Jehova ncaakali kuyiisya Ezekieli alimwi abantu boonse ibasyomeka kujatikizya cibeela cakujulu cambunga yakwe? Amubone twaambo ntotwalanga-langa kusikila waawa. Ileelela kulemekwa alimwi ilayoosya, kweelana ambokutondezya kumweka-mweka kwamavwili alimwi ambwaali mapati. Ilizyi zyoonse zicitika, kweelana ambwaatondezya meso manji aali kumavwili. Meso aa Jehova kumugama alabona zintu zyoonse. (Tus. 15:3; Jer. 23:24) Kuyungizya waawo, ulijisi babelesi bakwe bangelo banji mbakonzya kutuma kucibeela cili coonse cabubumbo bwakwe, aboobo aaba balakonzya kwaalanga makani cakubikkila maano alimwi akutola makani ku Mweendelezi wabo wabubumbo boonse.—Amubale Bahebrayo 1:13, 14.\nMbwaabambidwe mavwili cakali kutondezya mbwaakali kukonzya kweenda mumabazu oonse kakunyina buyumuyumu (Amubone muncali 17 a 19)\n19. Ino kubalika akweenda kwankalaki ya Jehova kumabazu oonse kutuyiisya nzi kujatikizya Jehova acibeela cambunga yakwe yakujulu?\n19 Kunze lyaboobo, tujana kuti nkalaki eeyi ilabalika citaambiki alimwi ilakonzya kweenda kumabazu oonse. Amuyeeye buyo kwiindana ikuliko akati kacibeela cambunga ya Jehova yakujulu alimwi amfwulumende zyabantu, ambunga! Kanji-kanji zilabeleka kakunyina kubona izili kumbele, akwaalilwa kujana nzila zimbi akaambo kakucinca kwabukkale kusikila limwi zyanyonyooka naa kubula mulimo. Pele cuuno cabwami cankalaki ya Jehova cakulondoka citondezya kunyoneka kwa Leza walo uuli mukuyeendelezya. Mbubwenya mbolitondezya izina lyakwe, ulakonzya kuba kufwumbwa ciyandika kutegwa azuzikizye makanze aakwe. (Kul. 3:13, 14) Mucikozyanyo, mukulaba kwaliso ulakonzya kuba Sikalumamba singuzu uuvwuna bantu bakwe, pele mukaindi kasyoonto ulakonzya kucinca akuba Sikulekelela zibi uujisi luse walo uulanganya akubukulusya nobaba basizibi ibeempwa ibatyompedwe kapati mumoyo.—Int. 30:5; Is. 66:13.\n20. Ino nkaambo nzi ncotweelede kwiilemeka nkalaki ya Jehova?\n20 Kusika waawa, cilengaano ncaakabona Ezekieli, ambweni cilakonzya kutupa kulibuzya kuti, ‘Sena ndilatondezya bulemu ncobeni kujatikizya nkalaki ya Jehova?’ Ncotweelede kuyeeya ncakuti nkalaki ili mukweenda lino. Tatweelede kuyeeya naaceya kuti Jehova, Mwanaakwe, alimwi abangelo boonse tabaabwene mapenzi amwi aatutyompya. Tatweelede kulibilika kuti Leza wesu uyoomuka kutupa nzyotuyandika naa kuti mbunga yakwe iyakwaalilwa kucinca kweelana abuyumuyumu bupya ibuboola munyika iituzungulukide. Tweelede kuyeeya kuti mbunga ya Jehova, ilabeleka, lyoonse ileenda. Mubwini, Ezekieli wakamvwa jwi kuzwa kujulu ilyakoompolola kuti: “Amweende nomavwili!,” cakutadooneka mulawo wakuti mavwili atalike kweenda. (Ezk. 10:13) Sena tacigambyi kuzinzibala kuyeeya nzila Jehova mbwayendelezya mbunga yakwe? Nokuba boobo, ngotweelede kulemeka kapati ngu Jehova kumugama.\nOoyo Weendelezya Nkalaki\n21, 22. Mbuti mbotukonzya kucipandulula icipa kuti zibeela zyankalaki kazili mubusena bwanzizyo?\n21 Lino Ezekieli wakagamika meso aakwe kuzintu zyakali aatala aamavwili, ooko nkwaakabona “cintu cakali kulibonya mbuli cibumbili icakali kubalangala mbuli maanzi aangene.” (Ezk. 1:22) Aatala amitwe yabakerubi, cibumbili eeci cakaliyalidwe, kacimweka-mweka munzila iibalangala cabulemu. Nokuba boobo, aawa sikubala uuzyi mboibeleka mincini ulakonzya kuba amibuzyo minji kujatikizya nkalaki eeyi. Mucikozyanyo, ibamwi balakonzya kulibuzya kuti: ‘Ino ncinzi cijisi cibumbili eeco aawo mpocibede atala lyamavwili? Alimwi ino mbuti mavwili aayo mbwaakonzya kubeleka alikke kakunyina maakiselo naa maekiselo aaswaanganya mavwili aaya antoomwe?’ Amuyeeye kuti nkalaki eeyi tayeendelezyegwi amilawo yeendelezya zintu, nkaambo njacikozyanyo, itondezya zintu zini-zini zyakumuuya izili kujulu. Alimwi amubone majwi aaya aayandika kubikkila maano: “Muuya iwakali kweendelezya zilenge zyuumi wakalimo amwalo mumavwili.” (Ezk. 1:20, 21) Ino muuya nzi ooyo iwakali kweendelezya bakerubi aabo alimwi amavwili?\n22 Cakutadooneka, wakali muuya uusalala wa Jehova, inguzu zibeleka kapati mububumbo boonse. Inguzu eezyo zibeleka nzyezijisi nkalaki eeyi antoomwe, nzyeziipa nguzu alimwi akweendelezya zintu zyoonse kutegwa kazyeendela antoomwe munzila iilondokede. Katwaayeeyede makani aaya mumizeezo, atutobele ncaakabona Ezekieli ciindi naakagamika meso aakwe kuli yooyo weendelezya nkalaki.\nEzekieli wakeelede kujana mabala aamba zintu nzyaakabona zyalo izyakali kukatazya kapati kupandulula\n23. Ino mabala nzi Ezekieli ngaakabelesya kusola kupandulula Jehova, alimwi nkaambo nzi?\n23 Amubale Ezekieli 1:26-28. Mubupanduluzi bwakwe boonse bwacilengaano eeci, Ezekieli kanji-kanji wakabelesya mabala mbuli aakuti “kulibonya mbuli,” “icakali mbuli,” “icakali kulibonya mbuli,” alimwi “icakali kumweka mbuli.” Pele mutupango ootu, mabala aaya wakaabelesya ziindi zinji kapati. Kuboneka kuti wakali kusolekesya kujana mabala aamba zintu nzyaakabona zyalo izyakali kukatazya kapati kupandulula. Wakabona “icakali kulibonya mbuli bbwe liyandisi lyasafilo, alimwi cakalikozyene acuuno cabwami.” Sena mulakonzya kweezyeezya cuuno cabwami cibezedwe kuzwa kubbwe lyomwe lipati, lyasafilo lyamubala wacikambwe uusiisya? Mpoonya aawo aacuuno iwakakkede mpawo, wakali Muntu. “Wakali kulibonya mbuli muntu.”\n24, 25. (a) Ino fulicoongo uuzingulukide cuuno cabwami ca Jehova utuyeezya nzi? (b) Ino zilengaano zili boobo zyakali kubajatikizya buti zimwi ziindi bantu ibakajisi lusyomo?\n24 Ooyo iwakakkede acuuno cabwami tanaakali kulibonya kapati, akaambo kakuti Jehova wakapa kuti kube mumuni uumweka wabulemu kuzwa mucibuno kuyaansi alimwi kuzwa mucibuno kuya mujulu. Tulakonzya kweezyeezya musinsimi kayanda kufwunya-fwunya alimwi akuvwumba meso aakwe kumwi kalanga mumuni umweka wabulemu. Kumamanino, Ezekieli wakabona cintu eeci cikondelezya kapati: “Koonse-koonse wakazingulukidwe mumuni uumweka mbuli kumweka kwafulicoongo uulibonya mukkumbi ibuzuba noiwa mvwula.” Sena kuli nomwakalimvwa kubotelwa kapati ciindi nomwakabona fulicoongo? Eelo kaka taciliboteli ciyeekezyo cabulemu bwa Mulengi wesu! Kuyungizya waawo, fulicoongo ooyo mujulu ulakonzya kutuyeekezya cizuminano ca Jehova caluumuno nolyakainda Zambangulwe. (Matl. 9:11-16) Nokuba kuti ulijisi nguzu kapati, Singuzuzyoonse ngu Leza waluumuno. (Heb. 13:20) Luumuno luli mumoyo wakwe alimwi ulalupa kuli baabo boonse ibakomba cakusyomeka.\nFulicoongo weebeka uuzingulukide cuuno cabwami ca Jehova utuyeezya kuti tubelekela Leza waluumuno (Amubone muncali 24)\n25 Ino ncinzi cakacitika naakamana kubona bulemu oobo bwa Jehova Leza? Mboobu Ezekieli mbwaakalemba cakacitika: “Lino nindakacibona, ndakavwuntama ansi.” Akaambo kakugambwa kapati alimwi akuyoowa kwabunaleza, Ezekieli wakavwuntama ansi. Basinsimi bambi abalo mbobakalimvwa oobo nobakapegwa zilengaano kuzwa kuli Jehova; zyakabapa kulibona kuceya kapati, alimwi buya akuyoowa. (Is. 6:1-5; Dan. 10:8, 9; Ciy. 1:12-17) Nokuba boobo, mukuya kwaciindi, bantu bali boobo bakakulwaizyigwa kapati azintu Jehova nzyaakayubununa kulimbabo. Mubwini oobo mbocakaba akuli Ezekieli. Aboobo ino mbuti mbotweelede kujatikizyigwa ciindi notubala zibalo zyamu Magwalo zili boobu?\n26. Ino kulangilwa kuti cilengaano ncaakabona Ezekieli cakamuyumya-yumya buti?\n26 Ikuti naa Ezekieli wakapenga mumoyo akulibilika akaambo kabukkale bwabantu ba Leza mu Babuloni, kweelede kuti cilengaano eeco cakamuyumya kapati. Cilasalala kuti, tacikwe makani naa bantu ba Leza basyomeka bakali mu Jerusalemu naa mu Babuloni naa kubusena bumbi buyo. Nkalaki ya Jehova mpati kunyina noyakali kukonzya kwaalilwa kusika nkobakabede! Sena kuli nguzu zya Saatani izyakali kukonzya kukazya nguzu zya Leza walo iweendelezya mbunga yakujulu yabulemu iili boobo? (Amubale Intembauzyo 118:6.) Ezekieli alimwi wakabona kuti, nkalaki yakujulu tiiyakali kulamfwu abantu. Kayi, mavwili aanjiyo akali kuguma anyika! (Ezk. 1:19) Aboobo Jehova wakalibikkilide maano kapati kubantu bakwe basyomeka okuya mubuzike. Lyoonse Usyi wabo wakali kukonzya kubalanganya okuya caluyando!\n27. Ino cilengaano ncaakabona Ezekieli cipandulula nzi kulindiswe mazuba aano?\n27 Sena cilengaano ca Ezekieli kuli ncocipandulula kulindiswe mazuba aano? Eeco tacidoonekwi! Amuyeeye kuti, Saatani uyaabuyungizya buya kulwana bukombi busalala bwa Jehova. Uyanda kutupa kusyoma kuti tuli tolikke, Taateesu wakujulu ambunga yakwe tabakonzyi kusika nkotubede. Mutalekeli bubeji buli boobu kucinca mbomuyeeya naa mbomulimvwa! (Int. 139:7-12) Mbubwenya mbuli Ezekieli, tulijisi twaambo tunji ncotweelede kugambwa. Tatukonzyi kuvwuntama ansi mbuli mbwaakacita. Nokuba boobo, sena tatweelede kukkomana akugambwa anguzu, kubalika, kweenda kumabazu oonse, kucinca, alimwi abulemu bwacibeela cakujulu cambunga ya Jehova yabubumbo boonse?\n28, 29. Ino ncinzi citondezya kuti nkalaki ya Jehova yali kweenda mumwaanda wamyaka wainda?\n28 Amuyeeye alimwi kuti, mbunga ya Jehova ilijisi cibeela caanyika. Masimpe, cibeela caanyika cibikkilizya bantu batalondokede. Pele amuyeeye zintu Jehova nzyaazuzikizya aano anyika! Nyika yoonse mboizulwa, Jehova wapa kuti bantu banyama bacite zintu nzyobatakali kukonzya kucita munguzu zyabo. (Joh. 14:12) Kulanga-langa buyo mubbuku lyakuti Bwami bwa Leza Bulalela! kulakonzya kutugambya kubona nkowasika mulimo wakukambauka mumwaanda wamyaka wainda. Alimwi tulakonzya kuyeeya ntaamu nzyoyabweza mbunga ya Jehova kwiinda mukuyiisya Banakristo bakasimpe, mukuzunda munkuta, alimwi mane amukubelesya kuyaambele kwasayaansi mukucita kuyanda kwa Leza!\n29 Ciindi notulanga-langa zintu zyoonse izyacitwa kujatikizya kupilusya bukombi busalala mumazuba aamamanino aabweende bwazintu oobu bubyaabi, cilalibonya caantangalala kuti nkalaki ya Jehova ileenda. Eelo kaka ncoolwe cipati kuzulilwa kumbunga eeyi alimwi akubelekela Mweendelezi uuli boobo!—Int. 84:10.\nCibeela cambunga ya Jehova caanyika cili mukweenda (Amubone muncali 28 a 29)\n30. Ino ncinzi ncotuyoolanga-langa mucibalo citobela?\n30 Nokuba boobo, cilengaano ncaakabona Ezekieli cijisi zintu zinji zyakutuyiisya. Mucibalo citobela, tuyoobikkila kapati maano kulanga-langa “zilenge zyuumi” zyone izilibedelede naa bakerubi. Ino ncinzi ncozikonzya kutuyiisya kujatikizya Mweendelezi wesu uulemekwa Jehova Leza?\n^ munc. 5 Ooyu ngowakali musinzo ikubelesya nzila iikosola, pele kuboneka kuti nzila njibakainda baange aaba yakali ndamfwu ambweni ziindi zyobilo kwiinda musinzo ooyu.\nLUBAZU NDOMUJISI MUBUKOMBI BUSALALA\nIno nkalaki njaakabona Ezekieli yiiminina nzi, alimwi ino tuzyi buti oobo?\nIno ncinzi ncotukonzya kwiiya kumavwili aankalaki anzila mboyakali kweenda?\nIno Ezekieli wakajatikizyigwa buti acilengaano ncaakabona, alimwi ino mbuti kuzinzibala kuyeeya kujatikizya ncico mbokumujatikizya?\nIno mbuti mbotukonzya kutondezya kuti tulacilumba coolwe ncotujisi cakubelekela Jehova antoomwe ambunga yakwe mazuba aano?\nBupanduluzi Bwazibeela Zilibedelede\nCIBALO 1 “Ngu Jehova Leza Wako Ngoelede Kukomba”\nCIBALO 2 “Leza Wakazizumina” Zipego Zyabo\nCIBEELA 1 “Majulu Akajaluka”\nCIBALO 4 Ino ‘Zilenge Zyuumi Izijisi Masyu One’ Mbaani?\nCIBALO 3 “Ndakatalika Kubona Zilengaano zya Leza”\nCIBEELA 2 “Wakasofwaazya Cikombelo Cangu”—Bukombi Busalala Bwasofwaazyigwa\nCIBALO 5 ‘Bona Zintu Zibi, Izisesemya Nzyobacita’\nCIBALO 6 “Lino Mamanino Asika Kulindinywe”\nCIBALO 7 Masi ‘Ayoozyiba Kuti Ndime Jehova’\nCIBEELA 3 ‘Ndiyoomubunganya’—Bukombi Busalala Bwabukulusyigwa\nCIBALO 8 “Ndiyoozibusyila Mweembezi Omwe”\nCIBALO 9 “Ndiyoobapa Moyo Omwe”\nCIBALO 10 “Mulatalika Kupona”\nCIBALO 11 “Ndakubikka Kuti ube Mulindizi”\nCIBALO 12 “Ndiyoopa Kuti Babe Cisi Comwe”\nCIBALO 13 “Kobapandulwida Mbolibede Tempele”\nCIBALO 14 “Ooyu Ngomulawo Watempele”\nCIBEELA 4 “Cabusungu Ndiyakwiiminina Zina Lyangu Lisalala”—Bukombi Busalala Bwafwutuka Kukulwanwa a Gogo\nCIBALO 15 “Ndilabumana Buvwuule Bwako”\nCIBALO 16 “Ubikke Citondezyo Ankumo Zyabantu”\nCIBALO 17 “Ndilakulwana, Yebo O Gogo”\nCIBALO 18 “Bukali Bwangu Bupati Buyoovwutuka”\nCIBEELA 5 “Ndinookkala Akati Kabantu”—Bukombi Busalala Bwabukulusyigwa\nCIBALO 19 “Zintu Zyoonse Ziyoopona Kufwumbwa Ooko Nkokaunka Kalonga Aaka”\nCIBALO 20 ‘Mwaapaule Nyika Kuti Ibe Lukono’\nCIBALO 21 “Imunzi Ooyo Unakwiitwa Kuti Jehova Mwabede Oomo”\nCIBALO 22 “Komba Leza”\nTwaambo Tusalazyidwe Mubufwaafwi\nKABBOKESI KAKUYIISYA 1A Ino Kukomba Caamba Nzi?\nKABBOKESI KAKUYIISYA 1B Makani mubufwaafwi aali mubbuku lya Ezekieli\nKABBOKESI KAKUYIISYA 2A Kumvwisya Businsimi bwa Ezekieli\nKABBOKESI KAKUYIISYA 2B Ezekieli, Buumi Bwakwe Aciindi Ncaakapona\nKABBOKESI KAKUYIISYA 3A Musinzo Mulamfwu Kuya ku Babuloni\nKABBOKESI KAKUYIISYA 4A “Ndakali Kulangilila Zilenge Eezyo Zyuumi”\nKABBOKESI KAKUYIISYA 5A “Omwanaamuntu, Sena Wacibona Eeci?”\nKABBOKESI KAKUYIISYA 6A “Kogela Masusu Aako Alimwi Acilezu Cako”\nKABBOKESI KAKUYIISYA 7A Masi aakazingulukide Jerusalemu\nKABBOKESI KAKUYIISYA 7B Twaambo Tuyandika Kapati Mubbuku lya Ezekieli\nKABBOKESI KAKUYIISYA 8A Businsimi Bwaamba Mesiya—Cisamu Cakkedari Cipati Kapati\nKABBOKESI KAKUYIISYA 8B Businsimi Botatwe Bwaamba Mesiya\nKABBOKESI KAKUYIISYA 9A Jehova Ulazizuzikizya Zisyomezyo Zyakwe—Kaindi\nKABBOKESI KAKUYIISYA 9B Nkaambo nzi mu 1919?\nKABBOKESI KAKUYIISYA 9C Jehova Ulazuzikizya Zisyomezyo Zyakwe—Mazuba Aano\nKABBOKESI KAKUYIISYA 9D Businsimi Bwaamba Buzike Akubukulusya\nKABBOKESI KAKUYIISYA 9E “Ziindi Zyakubukulusya Zintu Zyoonse”—Milimo 3:21\nKABBOKESI KAKUYIISYA 10A Bukombi Busalala Bwabukulusyigwa Asyoonto-syoonto\nKABBOKESI KAKUYIISYA 10B “Mafwuwa Mayumu” a “Bakamboni Bobilo”—Ino Ziswaangene Buti?\nKABBOKESI KAKUYIISYA 10C Lugwasyo Kutegwa Twiimikile Alimwi\nKABBOKESI KAKUYIISYA 11A Balindizi Bamwi Ibakatondezya Zikozyanyo Zibotu\nKABBOKESI KAKUYIISYA 12A Kuswaanganizyigwa Kwatusamu Tobilo\nKABBOKESI KAKUYIISYA 13A Matempele Aayindene, Ziiyo Ziindene\nKABBOKESI KAKUYIISYA 14A Ziiyo Kutempele Lyamu Cilengaano ca Ezekieli\nKABBOKESI KAKUYIISYA 15A Bana Basimbi Bobilo Babunyina Ibavwuule\nKABBOKESI KAKUYIISYA 16A Sena Bunakristo Bwanyika Bwiimininwa a Jerusalemu?\nKABBOKESI KAKUYIISYA 16B Kulila Akutongela, Kubikka Citondezyo, Kupwayaula, Ndilili Alimwi Mubuti?\nKABBOKESI KAKUYIISYA 18A Jehova Wacenjezya Kujatikizya Nkondo Mpati Iiboola\nKABBOKESI KAKUYIISYA 19A Milonga Yazilongezyo Zizwa Kuli Jehova\nKABBOKESI KAKUYIISYA 19B Maanzi Aakunka Aniini-niini Waba Mulonga Mupati!\nKABBOKESI KAKUYIISYA 20A Bwaapauzi Bwanyika\nKABBOKESI KAKUYIISYA 21A “Caabilo Caalubazu Ncomweelede Kwaaba”—Ezk. 48:8\nKABBOKESI KAKUYIISYA 22A Kusunkwa Musunko Wamamanino\nMabala Amusale naa muyanda kukkopa zyakamwaigwa Bukombi Busalala—Bwabukulusyigwa!


Mwaami Hezekkiya Wakakwabililwa Amungelo waLeza | Zyiiyo Zyabana Zizwa muBbayibbele\nBanaAsuri bakali kweendelezya misyobo iili kkumi yabwaami bwaIsrayeli. Nkinkaako, mwaami wabanaAsuri, Senakkeribbu, wakali kuyanda kubweza misyobo iibili yabwaami bwaJuda. Wakasaanguna kubweza imwi myuunzi yaJuda. Pesi wakali kuyanda kubweza muunzi waJerusalemu. Senakkeribbu taakazi pe kuti Jehova wakali kuukwabilila muunzi waJerusalemu.\nMwaami wamaJuda, Hezekkiya wakapa Senakkeribbu mali nyingi loko kachitila kuti Senakkeribbu atabwezi muunzi waJerusalemu. Nikuba kuti Senakkeribbu wakapegwa mali, pesi wakatuma basilumamba bakwe balaamanguzu kuti bakalwane muunzi waJerusalemu. Bantu bamuJerusalemu bakali kuyoowa, nkaambo basilumamba babanaAsuri bakali kuza buswena afwiifwi. Mpawo Hezekkiya wakababuzya kuti: ‘Mutayoowi pe. Nikuba kuti banaAsuri balaamanguzu, pesi Jehova uyoopa kuti tube amanguzu kwiinda mbabo.’\nSenakkeribbu wakatuma mutumwa wakwe, Rabbisakke kuJerusalemu kuti akasampawule bantu bankuko. Rabbisakke wakiimikila aanze amuunzi alimwi wakoompolola kati: ‘Jehova takonzyi kumuvuna. Mutazumini kuti Hezekkiya amweene. Taakwe leza ukonzya kumuvuna mumaanza aangu.’\nHezekkiya wakakumbila Jehova kuti amugwasye. Jehova wakati: ‘Mutayoowi nkaambo kamajwi aambwa aRabbisakke. Muunzi waJerusalemu tukooyoowabwa mumaanza aSenakkeribbu.’ Kuzwa waawo, Hezekkiya wakapegwa magwalo akali kuzwa kuli Senakkeribbu. Magwalo aayo akali kwaamba kuti: ‘Ndipe muunzi ooyu ube wangu. Nkaambo Jehova takonzyi kumuvuna.’ Hezekkiya wakakomba kati: ‘Jehova kotuvuna, kuchitila kuti bantu boonse bazibe kuti nduwe awulikke Leza wakasimpe.’ Mpawo Jehova wakamubuzya kuti: ‘Mwaami wabanaAsuri takooyonjila mumuunzi waJerusalemu. Ndiyoowuvuna.’\nSenakkeribbu wakali achoonzyo chakuti wakali kuyoowubweza muunzi waJerusalemu. Pesi mubusiku mbuboobo, Jehova wakatuma mungelo wakwe kuti ayinke kubusena kwakali basilumamba babanaAsuri. Mpawo mungelo wakajaya basilumamba bali 185 000! Basilumamba bamwaami Senakkeribbu bakasimide bakafwa. Nkinkaako, wakabweeda kumuunzi wakwe, nkaambo wakali wazundwa. Jehova wakakwabilila Hezekkiya amuunzi waJerusalemu, mbuli mbakaambide. Kaansinga wakaliwo kuJerusalemu muchiindi eecho, wakali kuyoosyoma Jehova na?\n“Baangelo ba-Jehova balibazyungulukide bamuyoowa, kuti babavune.”—Intembauzyo 34:7\nMibuzyo: Jehova wakawukwabilila biyeni muunzi waJerusalemu? Ubonaanga Jehova uyookukwabilila na?\n2 Bami 17:1-6; 18:13-37; 19:1-37; 2 Makani 32:1-23


Joeli 2 | Bbaibbele lili a Intaneti | Bbaibbele lya Busanduluzi Bwanyika Mpya\nBuzuba bwa Jehova ampi yakwe mpati (1-11)\nBantu baambilwa kuti bajokele kuli Jehova (12-17)\n“Amuzapaule myoyo yanu” (13)\nJehova mbwaingula bantu bakwe (18-32)\n“Ndiyootila muuya wangu” (28)\nZintu zigambya kujulu aanyika (30)\nAabo baita zina lya Jehova bayoofwutuka (32)\n2 “Amulizye mweembo mu Ziyoni!+ Amoongolole loongololo lwankondo mucilundu cangu cisalala. Bantu boonse bakkala mucisi* abakankame,Nkaambo buzuba bwa Jehova bulaboola!+ Buli afwaafwi! 2 Mbuzuba bwamudima akusiya,+Mbuzuba bwamakumbi amudima uusiya mbi,+Mbuli mumuni wakubucedo uuyaabungwengwemuka amalundu. Kuli bantu banji kapati alimwi basinguzu;+Takunabede bantu bali boobu kuzwa lili alili,Alimwi takukabi limbi ibambi bali mbuli mbaboMumyaka yamazyalani oonse. 3 Kumbele lyabo mulilo uyaabuumpa,Alimwi kusyule lyabo mabangabanga aamulilo alaumpa cakumaninina.+ Nyika iili kumbele lyabo ili mbuli muunda wa Edeni,+Pele kusyule lyabo kuli nkanda iinyonyookede,Alimwi kunyina cintu cikonzya kufwutuka. 4 Balibonya mbuli mabbiza,Alimwi babalika mbuli mabbiza aankondo.+ 5 Mijinci yabo ilimvwisya mbuli nkalaki nibasotauka atala aamalundu,+Mbuli kupasauka kwamulilo uuvwilima uumpa makuba. Bali mbuli nkamu yabantu basinguzu, ibaimvwi mumindando kabalibambilide kulwana nkondo.+ 6 Bantu bayoopenga kapati akaambo kambabo. Boonse bayoolibonya kulibilika kumeso. 7 Balabalika mbuli basinguzu,Batanta bwaanda mbuli basikalumamba,Umwi aumwi ulazumanana kweenda munzila yakwe,Tabaleyi kuzwa munzila zyabo pe. 8 Tabatonkani pe akati kabo;Umwi aumwi uluujisi kuya kumbele munzila yakwe. Ikuti bamwi bawisyigwa azilwanyo,*Aaba bamwi tabamwaiki pe kuzwa mumindando yabo. 9 Balawuumuka kunjila mumunzi, balabalika abwaanda. Balatanta aamaanda, balainda mumawindo mbuli mubbi. 10 Nyika yazungaana kumbele lyabo, aalo majulu ayuuntana. Zuba amwezi zyasiya,+Azyalo nyenyeezi zyaleka kumweka. 11 Jehova uyakoompolola ajwi lipati kumbele lyampi yakwe,+ nkaambo nkamu yakwe nimpati kapati.+ Nkaambo ooyo uuzuzikizya jwi lyakwe ngusinguzu;Nkaambo buzuba bwa Jehova mbupati alimwi bulayoosya kapati.+ Ino nguni uukonzya kuliyumya kulimbubo?”+ 12 “Pele noliba lino,” mbwaamba Jehova, “amujokele kulindime amyoyo yanu yoonse,+Cakuliimya kulya,+ cakulila alimwi acakoomoka. 13 Amuzapaule myoyo yanu,+ ikutali zisani zyanu pe,+Mujokele kuli Jehova Leza wanuNkaambo ngusilweetelelo* alimwi ngusiluse, tafwambaani kukalala+ alimwi ulizwide luyando lutamani,+Eelyo ulacinca mizeezo* akutaleta mapenzi. 14 Ino nguni uuzyi ambweni ulajokoloka akucinca mizeezo*+Akumusiila cileleko,Cituuzyo camaila alimwi acituuzyo cinyugwa izyakutuulila Jehova Leza wanu? 15 Amulizye mweembo mu Ziyoni! Amwaambilizye* ciindi cakuliimya kulya; amwiite bantu kumuswaangano uusetekene.+ 16 Amubunganye bantu; amusalazye mbungano.+ Amubabunganye bapati;* amubunganye bana alimwi abavwanda.+ Sibwiinga azwe muŋanda yakwe yamukati, awalo nabwiinga azwe muŋanda mwaalede. 17 Akati kakkoce acipaililo+Bapaizi, ibabelesi ba Jehova abalile akwaamba kuti: ‘O Jehova, kobeetelela bantu bako;Lukono lwako utalupi kuba cintu cisampaulwa,Kuti masi abeendelezye. Nkaambo nzi bantu bamasi ncobeelede kwaamba kuti, “Ino uli kuli Leza wabo?”’+ 18 Mpoonya Jehova uyoosungwaalila cisi cakweAkubafwida lubomba bantu bakwe.+ 19 Jehova uyoobavwiila bantu bakwe kuti: ‘Amubone, ndilamutumina maila, waini mupya alimwi amafwuta,Eelyo ncobeni muyookkuta;+Tandikamupi limbi kuba cintu cisampaulwa akati kamasi.+ 20 Muntu wakunyika ndiyoomutandila kulamfwu andinywe;Ndiyoomumwaila kunyika njumu iilunda kasuko alimwi iinyonyookede,Basikalumamba bakwe bakumbele bayoogama kulwizi lwakujwe*Mpoonya basikalumamba bakwe bamusyule bayoogama kulwizi lwakumbo.* Lino kununka kwakwe kuyoogwitila,Alimwi keema kakwe kabyaabi kanakuujisi kugwitila;+Nkaambo Leza uyoocita zintu zipati.’ 21 Utayoowi, onyika. Kokondwa akusekelela, nkaambo Jehova uyoocita zintu zipati. 22 Mutayoowi pe, nywebo nobanyama bamusyokwe,Nkaambo macelelo aamunkanda ayoofwefwema,+Azyalo zisamu ziyoozyala micelo;+Mukuyu alimwi amusaansa ziyoozyala kapati.+ 23 Nywebo nobana bamu Ziyoni, amukondwe akusekelela muli Jehova Leza wanu;+Nkaambo uyoomupa mvwula yakusaanguna yeelede,Alimwi uyoomuwisyila mvwula yamucobocobo,Imvwula yakusaanguna amvwula yakumamanino, mbubonya mbuli kaindi.+ 24 Mabuwa aakuumina maila ayoozula maila aapupuludwe,Azyalo zikandilo zyamisaansa ziyoozula waini mupya alimwi amafwuta.+ 25 Ndiyoomujolela zintu nzimwakasweekelwa mumyaka iilyaNocakalya cikwikwi, cisozi citakwe mababa, cisozi cilya kapati, alimwi acikwikwi cinyonyoona,Impi yangu mpati njindakatuma akati kanu.+ 26 Ncobeni muyoolya mane mukakkute,+Eelyo muyootembaula zina lya Jehova Leza wanu,+Ooyo wamucitila zintu zigambya;Bantu bangu tabakausyigwi limbi nsoni pe.+ 27 Eelyo nywebo muyoozyiba kuti ndili akati ka Israyeli+Akuti ndime Jehova Leza wanu,+ kunyina uumbi pe! Bantu bangu tabakausyigwi limbi nsoni pe. 28 Kuzwa waawo ndiyootila muuya wangu+ amuntu uuli woonse,Eelyo bana banu basankwa abasimbi bayoosinsima,Bamadaala banu bayoolota ziloto,Abalo balombwana banu bayoobona zilengaano.+ 29 Alimwi naaba abazike bangu basankwa abasimbiNdiyootila muuya wangu mumazuba aayo. 30 Alimwi ndiyoocita zintu zigambya* kujulu alimwi aanyika,Bulowa, mulilo alimwi amisumpuululu yabusi.+ 31 Izuba liyoosandulwa kuba mudima, awalo mwezi uyooba bulowa+Kabutanasika buzuba bwa Jehova bupati alimwi ibuyoosya.+ 32 Lino muntu woonse wiita zina lya Jehova uyoofwutulwa;+Nkaambo mu Cilundu ca Ziyoni alimwi amu Jerusalemu kunooli bantu ibayoofwutuka,+ mbubonya mbwaamba Jehova,Kunooli basikufwutuka aabo Jehova mbaita.”\n^ Naa “munyika.”\n^ Naa “azilwanyo zyakufwusa.”\n^ Naa “uleetezyegwa.”\n^ Naa “akweetezyegwa.”\n^ Mu Chihebrayo, “Amusalazye.”\n^ Naa “baalu.”\n^ Nkokuti, Lwizi Lutajisi Buumi.\n^ Nkokuti, Lwizi lwa Mediterranean.\n^ Naa “zitondezyo.”